title: RIAA (täsmennyssivu)

text: RIAA voi tarkoittaa seuraavia asioita:


title: San Joaquín (Bolivia)

text: San Joaquín on pieni maaseutukaupunki Benin departementissä ja Mamoré provinssissa Bolivian tasangolla maan koilliskolkassa.


title: San Joaquín (Bolivia)

text: Kaupungin väkiluku väheni nopeasti vuoden 1963 paikkeilla, kun kaupungissa raivosi Machupo-verenvuotokuume ja väkiluku laski 2500:sta 1500:aan.


title: Sienisääsket

text: Sienisääsket eli aitosienisääsket (Mycetophilidae) on kaksisiipisten heimo. Ne ovat metsälajeja, joita tavataan yleisesti boreaalisen vyöhykkeen metsissä. Nimensä mukaisesti monien sienisääskilajien toukat käyttävät ravinnokseen sieniä. Heimon lajeja tavataan sienten itiöemien lisäksi lahopuussa ja sienettyneissä karikkeissa sekä vähäisissä määrin myös esimerkiksi limasienissä ja maksasammalissa. Noin puolet lajeista on riippuvaisia lahopuusta.


title: Sienisääsket

text:
Sienisääskillä voidaan jossain tapauksissa tarkoittaa myös muutamien Sciaroidea-yläheimon heimojen muodostamaa parafyleettista joukkoa, johon kuuluvat seuraavat heimot:
Suomesta näiden heimojen lajeja tunnetaan yhteensä 741 kappaletta, kun taas maailmanlaajuisesti pelkästään sienisääskien (Mycetophilidae) heimon lajeja tunnetaan yli 3 000 kappaletta 150 suvussa ja tieteelle tuntemattomia lajeja uskotaan olevan ainakin kaksinkertainen määrä.


title: Terrorizer (lehti)

text: Terrorizer on metallimusiikkiin keskittynyt lehti, jota julkaistaan 13 numeroa vuodessa joka neljäs viikko. Sen päätoimisto sijaitsee Lontoossa. Lehti on englanninkielinen ja sen levikki on maailmanlaajuinen. Julkaisija on Dark Arts Ltd.


title: Terrorizer (lehti)

text: Terrorizer Online -verkkolehteä on julkaistu vuodesta 2007 alkaen.


title: Terrorizer (lehti)

text: 'Terrorizer Online' on syksystä 2007 lähtien ilmestynyt viikoittainen verkkolehti. Sen sisältö vaihtelee yhtyeiden, kuten Apocalyptica, Today Is The Day, Testament, Cannibal Corpse, Pestilence, yleiskatsauksista kokonaisiin haastatteluihin, joita on tehty esimerkiksi Massacren, Finntrollin, Sepulturan, Bad Brainsin, Wintersunin ja Iced Earthin kanssa.


title: Väsynyt kuolema

text: Väsynyt kuolema () on Fritz Langin ohjaama saksalainen mykkäelokuva vuodelta 1921. Elokuvan käsikirjoitti Thea von Harbou. "Väsynyt kuolema" oli Langin ensimmäinen merkittävä teos ja nosti hänet Saksan eturivin ohjaajien joukkoon.


title: Väsynyt kuolema

text: Elokuvassa nuori nainen kohtaa Kuoleman yrittäessään palauttaa kuolleen rakkaansa takaisin henkiin. Kuolema kertoo naiselle kolme tarinaa. Naisen tulee pelastaa yksi henkilö jostakin tarinasta, jotta saisi miehensä takaisin.


title: Väsynyt kuolema

text: "Väsyneen kuoleman" ensi-ilta oli 7. lokakuuta 1921 kahdessa merkittävässä teatterissa Berliinissä. Elokuva sai huonon vastaanoton ja "B.Z."-lehden kriitikko kutsui sitä ”väsyttäväksi kuolemaksi”. Elokuvaa esitettiin Berliinissä vain kaksi viikkoa, minkä jälkeen sitä alettiin esittää myös ulkomailla. Saksan ulkopuolella "Väsynyttä kuolemaa" ylistettiin. Lontoossa sitä kutsuttiin ”yhdeksi kaikkien aikojen vaikuttavimmista elokuvista”. Pariisissakin elokuvaa kehuttiin. Se pääsi uudelle kierrokselle Saksaan, jossa myös saksalaiset kriitikot alkoivat uusintanäytösten myötä ylistää elokuvaa.


title: Väsynyt kuolema

text: Yhdysvalloissa "Väsynyt kuolema" julkaistiin ensimmäisen kerran vuonna 1922. Douglas Fairbanks osti kuitenkin elokuvan oikeudet ja viivytti elokuvan laajaa levitystä. Hän halusi kopioida joitakin erikoistehoista elokuvaansa "Bagdadin varas".


title: Alpine (sähköpostiohjelma)

text: Alpine on ilmainen sähköpostinlukuohjelma, jota kehittää Washingtonin yliopisto. Alpine 1.0 julkaistiin 20. joulukuuta 2007 seuraamaan jo vanhaksi käynyttä Pineä.


title: Alpine (sähköpostiohjelma)

text: Alpineen on lisätty Pinestä puuttuva tuki Unicode-merkistöön. Alpine on tarkoitettu sekä kokemattomille että vaativille sähköpostinkäyttäjille.


title: Weligton

text: Weligton Robson Pena de Oliveira, yleensä vain Weligton (s. 26. elokuuta 1979 Fernandópolis, Brasilia) on brasilialainen jalkapalloilija. Hän edustaa Espanjan Primera Divisiónissa pelaavaa Málagaa ja on pelipaikaltaan keskuspuolustaja.


title: Weligton

text: Weligton aloitti ammattilaisuransa brasilialaisesta Paraná Clubesta ja edusti sitä vuoteen 2003 asti, kunnes hän siirtyi portugalilaiseen Penafieliin. Ensimmäisen kautensa jälkeen, hän nousi joukkueensa luottopelaajaksi. Kun Penafiel putosi kauden 2005–2006 jälkeen Portugalin pääsarjasta, Weligton lähti joukkueesta ja siirtyi Grasshopperiin.


title: Weligton

text: Weligton pelasi kuitenkin vain yhden kauden sveitsiläisten riveissä, kunnes hänet seuraavaksi kaudeksi lainattiin Málagaan. Hyvin sujuneen kauden jälkeen siirrosta tehtiin pysyvä ja uusi sopimus oli pituudeltaan nelivuotinen. Weligton jatkoi kaudella 2008–2009 joukkueen avauskokoonpanossa. Weligton teki ensimmäisen maalinsa ottelussa Sportingia vastaan, jonka Málaga hävisi 2–1


title: Nightrage

text: Nightrage on kreikkalais-ruotsalainen melodinen death metal -yhtye, jonka perustivat aiemmin Exhumationissa soittanut kitaristi Marios Iliopoulos ja hänen läheinen ystävänsä Gus G. Yhtye muutti myöhemmin Göteborgiin, Ruotsiin.


title: Vetoraha

text: Vetoraha () oli 1734–1965 Suomessa käytössä ollut rahasumma, joka maksettiin alioikeuden tuomarille haluttaessa hakea muutosta alioikeuden riita-asiassa antamaan lopulliseen päätökseen hovioikeudesta. Veto oli määrämuotoinen tyytymättömyyden ilmoittamistapa ja muutoksenhakukeino.


title: Vetoraha

text: Vetorahan suuruus oli aluksi 3 taaleria, vuodesta 1926 lähtien 50 markkaa ja vuodesta 1963 lähtien 50 penniä vuoteen 1965 saakka, jolloin vetoraha kokonaan poistettiin.


title: Vetoraha

text: Vetorahasta säädettiin oikeudenkäymiskaaren 25 luvussa. Vetorahan maksamisesta saattoi saada vapautuksen varattomuuden perusteella ja vuodesta 1956 lähtien silloin, kun asianosaiselle myönnettiin maksuton oikeudenkäynti.


title: Rest in Peace

text: Rest in Peace on Steppenwolfin kokoelma-albumi vuodelta 1972. Se julkaistiin yhtyeen ensimmäisen hajoamisen jälkeen, mihin nimi ja kansitaidekin viittaavat. Periaatteessa albumi on jatko-osa edelliselle "" -kokoelmalle, sillä se ei sisällä yhtään samaa kappaletta.


title: Edmond

text: Edmond voi viitata seuraaviin asiohin:


title: 16 Greatest Hits

text: 16 Greatest Hits on Steppenwolfin kokoelma-albumi, joka sisältää yhtyeen suurimmat hitit. Albumi kattaa yhtyeen ensimmäisen toimikauden 1967–1971.


title: Tuula Okkola

text: Tuula Okkola (o.s. Sundman, s. 17. helmikuuta 1960) on suomalainen jalkapalloilija. Hän edusti urallaan muun muassa Kopareita sekä Helsingin Jalkapalloklubia. Okkola pelasi vuosina 1978–1988 maajoukkueessa 43 ottelua, joissa hän teki neljä maalia. Hän voitti HJK:ssa kolme mestaruutta vuosina 1986, 1987 ja 1988 sekä Suomen cupin 1985 ja 1986.


title: Tuula Okkola

text: Okkola valittiin vuoden naisjalkapalloilijaksi vuonna 1984.


title: Merja Sjöman

text: Merja Sjöman (s. 26. heinäkuuta 1955) on suomalainen entinen jalkapalloilija. Hän edusti Turun Palloseuraa, jossa hän voitti Suomen mestaruuden 1978 ja useita muita mitaleita. Sjöman pelasi vuosina 1973–1985 maajoukkueessa 41 ottelua, ja oli mukana Suomen ensimmäisessä naisten maaottelussa Ruotsia vastaan elokuussa 1973.


title: Merja Sjöman

text: Sjöman valittiin ensimmäiseksi vuoden naisjalkapalloilijaksi vuonna 1976 ja uudestaan 1980.


title: Norjan puolustusvoimat

text: Norjan puolustusvoimat () muodostuu viidestä puolustushaarasta maavoimat, merivoimat ja ilmavoimat sekä kodinturvajoukoista ja kybervoimista.


title: Norjan puolustusvoimat

text: Puolustushaarojen lisäksi asevoimiin kuuluu joukko erilaisia yksiköitä, jotka tukevat asevoimien operatiivisia valmiuksia. Operatiivisista asioista ja maan rajojen ulkopuolella toimivista joukoista vastaa Kansallinen yhteisesikunta.


title: Norjan puolustusvoimat

text: Rauhan aikana asevoimissa palvelee yhteensä noin 17 000 palkattua sotilasta ja siviiliä. Norjassa on asevelvollisuus, mutta se on melko valikoiva. Norjan asevoimat kouluttaa vuosittain noin 10 000 varusmiestä, kun vastaava luku Suomessa on lähes kolminkertainen. Varusmiespalvelus kestää 6–12 kuukautta. Asevoimien suunniteltu sodanaikainen vahvuus on noin 83 000 sotilasta.


title: Norjan puolustusvoimat

text: Lokakuussa 2014 Norja päätti ottaa käyttöön sukupuolineutraalin asevelvollisuuden. Se koskee vuonna 1997 ja sen jälkeen syntyneitä miehiä ja naisia. Norjassa syntyi kyseisenä vuonna noin 60 000 henkeä, joista 10 000 päätettiin valita aikanaan asepalvelukseen. Ensimmäiset asevelvolliset naiset aloittavat palveluksensa heinäkuussa 2016. Jo aiemmin naisten oli mahdollista suorittaa palvelus vapaaehtoisena.


title: Norjan puolustusvoimat

text: Norjan vuosittainen puolustusbudjetti on 5,2 miljardia euroa.


title: Nick Shenck

text: Nick Schenk (s. 12. marraskuuta 1965 Minneapolis, Minnesota, Yhdysvallat) on yhdysvaltalainen elokuva-alan käsikirjoittaja ja tuottaja. Hänen käsikirjoituksensa elokuvaan "Gran Torino" sai vuonna 2008 NBR:n parhaan käsikirjoituksen palkinnon.


title: Nick Shenck

text: Shenck näytteli 1990-luvulla televisiosarjassa "Let's Bowl", mutta ryhtyi myöhemmin sen käsikirjoittajaksi. Samaan aikaan hän näytteli muutamissa pienissä rooleissa.


title: Nick Shenck

text: Vuonna 2007 Schenk käsikirjoitti ja tuotti televisiolle kamppailulajien kilpailuohjelman "Bodog Fight". Hän oli tehnyt käsikirjoituksen "Gran Torino", jonka Clint Eastwood luki ja päätti ohjata. Poikkeuksellisesti käsikirjoitukseen ei tehty muutoksia, vaan se noudatti sanatarkasti Schenkin tekstiä. Ainoastaan kuvauspaikaksi tuli Michigan käsikirjoituksen Minnesotan sijasta. Elokuva oli Schenckin läpimurto käsikirjoittajana. Hän on aiemmin, 15 vuotta sitten, myynyt käsikirjoituksen Disneylle, mutta elokuva jäi tekemättä, vaikka ohjaaja ja näyttelijät oli jo valittu. Minnesotalaissyntyisen Schenckin käly on suomalaisjuurinen, sukunimeltään Kaukinen, ja hänen parhaita ystäviään on Brad Koski. Näin hän perustelee "Gran Torinon" eräässä kohtauksessa esiintyvää nimeä Koski.


title: Kirjorastaat

text: Kirjorastaat ("Zoothera") on rastaiden ("Turdidae") heimoon kuuluva lintusuku. Sukuun kuuluu BirdLifen mukaan 15 lajia. Toisissa lähteissä sukuun on esitetty kuuluvaksi edellä mainitusta poikkeavia lajimääriä.


title: Salme Kinnunen

text: Salme Kinnunen (s. 5. heinäkuuta 1961) on suomalainen entinen jalkapalloilija. Hän edusti Kemin Intoa, jossa hän voitti muun muassa Suomen mestaruuden ja Naisten Suomen Cupin. Kinnunen pelasi vuosina 1979–1986 maajoukkueessa 26 ottelua, joissa hän teki kaksi maalia.


title: Helena Vanhanen

text: Helena Vanhanen (s. 15. huhtikuuta 1962) on suomalainen entinen jalkapalloilija. Hän edusti muun muassa Kotkan Työväen Palloilijoita ja Helsingin Jalkapalloklubia, jossa hän voitti neljä Suomen mestaruutta ja Suomen cupin kahdesti. Vanhanen pelasi vuosina 1981–1992 maajoukkueessa 23 ottelua, joissa hän teki seitsemän maalia.


title: Anu Toikka

text: Anu Toikka (s. 27. lokakuuta 1963) on suomalainen entinen jalkapalloilija. Hän edusti muun muassa Myllykosken Palloa, Herttoniemen Tovereita sekä Helsingin Jalkapalloklubia, jossa hän voitti sekä mestaruuden että Suomen cupin 1991 ja 1992. Toikka pelasi vuosina 1979–1992 maajoukkueessa 29 ottelua, joissa hän teki kahdeksan maalia.


title: Anu Toikka

text: Toikka valittiin vuoden naisjalkapalloilijaksi vuonna 1987.


title: Eugen Terttula

text: Eugen Terttula (5. kesäkuuta 1926 Uusikirkko – 25. helmikuuta 1988 Helsinki) oli suomalainen teatterinjohtaja, teatteriohjaaja, dramaturgi sekä teatteri- ja elokuvakriitikko. Terttula ohjasi uransa aikana 79 näytelmää ja hänet tunnettiin erityisesti Bertolt Brechtin näytelmien ohjaajana.


title: Eugen Terttula

text: Terttula oli Tampereen Työväenteatterin johtajana 1964–1968. Hänen aikanaan perustettiin teatterin yhteyteen Kellariteatteri 1965. Tampereen kauden jälkeen Terttula oli Helsingin kaupunginteatterin teatterinjohtajana 1968–1970 ja taiteellisena johtajana 1970–1974.


title: Eugen Terttula

text: Terttula toimi Suomen Sosialidemokraatin teatteri- ja elokuvakriitikkona. Vuonna 1951 hän teilasi Rovaniemen markkinoilla -elokuvan tunnetulla "Törky on törkyä" -arvostelullaan. Terttula sai Pro Finlandia-mitalin 1973.


title: Norjan laivasto

text: Norjan laivasto ( eli "Marinen") on Norjan merivoimien merialueen suojaamisesta vastaava aselaji. Norjan kuninkaallisen laivaston perusti Norjan prinssi Kristian Fredrik 12. huhtikuuta 1814. Tätä ennen Tanskalla ja Norjalla oli ollut yhteinen laivasto. Vuoden 2002 puolustusvoimien organisaatiomuutoksessa Kuninkaallisen laivaston ja rannikkotykistön ("Kystartilleriet") tehtävät yhdistettiin Kysteskadrenille. Laivaston vahvuus oli vuonna 2010 yhteensä 4 351 henkilöä, joista sotilashenkilöstöä oli 2 034, siviilejä 214 ja asevelvollisia 2 104. Aluksia on 25, lisäksi sen vastuulla on hallitsijan käytössä oleva "KS Norge".


title: Norjan laivasto

text: Vielä 1980-luvulla Norja oli Naton jäsenenä sijaintinsa vuoksi erityisen huomion kohteena, ja sen rannikkovesille tuli vuosittain tuhansia aluksia harjoituksiin. Sittemmin Neuvostoliiton romahdettua Naton huomio on kohdistunut muualle. Norja on mukana sen operaatioissa, muun muassa Ocean Shield -operaatiossa Afrikan sarven tienoilla suojaamassa kauppa-aluksia merirosvoukselta.


title: Norjan laivasto

text: Norjan rannikolle oli 900-luvulla rakennettu puolustusjärjestelmä "leidangen", jonka toiminta ”ylsi niin pitkälle sisämaahan kuin lohi nousi” (”"så langt inn i landet som laksen gikk"”). Vuonna 1509 syntyi Tanskan ja Norjan yhteinen laivasto. Vuonna 1536 Norja menetti itsenäisen asemansa, ja se sulautettiin Tanskan maakunnaksi, ja samalla laivastosta tuli Tanskan laivasto.


title: Norjan laivasto

text: Norja pysyi Tanskan osana vuoteen 1814, kunnes Tanska hävisi sodan kuudetta liittokuntaa vastaan ja joutui Kielin rauhansopimuksessa luovuttamaan Norjan Ruotsin etupiiriksi. Norja ja Ruotsi muodostivat personaaliunionin. Norja sai itsenäisyyden, vaikka sen hallitsija olikin Ruotsin kuningas. Se oli kuitenkin valtioista selvästi köyhempi, koska sillä ei ollut merkittäviä luonnonvaroja. Kauppalaivastosta kasvoi vuoteen 1860 mennessä kuitenkin maailman neljänneksi suurin Britannian, Yhdysvaltojen ja Saksan jälkeen.


title: Norjan laivasto

text:
Norjan prinssi Kristian Fredrik perusti kuninkaallisen laivaston (, lyh. KNM) 12. huhtikuuta 1814, jolloin Tanska-Norjan laivaston jakaminen oli yhä kesken, ja Norjan laivaston osuudeksi tuli vain pieni osa siitä. Laivaston muodostivat prikit "KNM Lolland", "KNM Seagull", "KNM Allart", "KNM Langeland", "KNM Alsen" ja "KNM Kiel", kuunaripriki, kahdeksan tykkipurtta ja 97 erilaista tykkivenettä. Norjan meriministeriö perustettiin 1. huhtikuuta 1815.
Norjan kuninkaallisessa laivastossa oli vuonna 1860 kolme fregattia, joista vain yhdessä oli höyrykone ja kaksi potkurikorvettia. Parikymmentä vuotta myöhemmin laivastoa oli täydennetty neljällä amerikkalaistyyppisellä monitorilla, kahdella puurunkoisella risteilijällä ja seitsemällä yli 200 tonnin tykkiveneellä. Vielä ennen unionin päättymistä Norja osti 1890-luvulla Britanniasta neljä rannikkopanssarilaivaa sekä kotimaan telakoilta neljä tykkivenettä, yhden hävittäjän ja 12 pienehköä torpedovenettä.


title: Norjan laivasto

text: Ruotsi-Norjan unioni päättyi 1905, eikä Norja juuri kyennyt nykyaikaistamaan laivastoaan vuoden 1906 jälkeen. Tällöin laivastoon kuului noin tuhat vakinaista ja saman verran varusmiehiä. Laivaston komentaja oli kontra-amiraali, ja laivaston tehtävänä oli muun muassa 25 148 kilometrin rantaviivan ja sen edustalla olevien noin 50 000 saaren suojaaminen. Tehtävää varten maa hankki kolme pientä hävittäjää, kolme suurta ja pari pienempää torpedovenettä sekä neljä sukellusvenettä. Vielä marraskuussa 1913 Norja tilasi Armstrongin Elswickin telakalta Englannista kaksi Bjørgvin-luokan rannikkotaistelulaivaa, mutta alusten rakentaminen keskeytettiin ensimmäisen maailmansodan syttyessä. Britannian hallitus lunasti alukset 370 000 punnalla 1915, ja ne muutettiin monitoreiksi "HMS Gorgon" ja "HMS Glatton".


title: Norjan laivasto

text:
Ensimmäisen maailmansodan aikana Norja oli puolueeton, mutta laivasto oli sotavalmiudessa valmiina puolustamaan maan vesialuetta. Laivastolla oli myös kiireitä miinanraivauksessa, minkä lisäksi se nosti merestä kaikkiaan 222 rannoille ajautunutta ruumista.
Sodan päätyttyä Norja päätti luottaa Kansainliiton takaamaan rauhaan. 1920-luvulla ainoat uudet alukset olivat kuusi vuonna 1914 hyväksyttyä sukellusvenettä. Ensimmäinen sodan jälkeinen pinta-alus, miinalaiva "KNM Olav Tryggvason", laskettiin vesille vasta 1932. Saksan sotilaallisen vallan kasvu Itämerellä ei lisännyt Norjan varustautumista. Tähän ei vaikuttanut edes jo 1929 julkaistu vara-amiraali Wolfgang Wegenerin kirja, jossa hän esitti Tanskan ja Norjan valtausta seuraavassa sodassa.


title: Norjan laivasto

text: 1930-luvulla romutettiin runsaasti vanhentuneita aluksia, mutta uusia niiden tilalle ei juurikaan saatu. Huhtikuuhun 1939 mennessä oli valmistunut ainoastaan neljä tilatuista kuudesta Sleipner-luokan hävittäjästä ja yksi oli koeajoissa. Lisäksi vuonna 1939 oli valmistunut miinanraivaajat "KNM Otra" ja "KNM Rauma" sekä ulkovartiolaivat "KNM Fridtjof Nansen" (1930) ja "KNM Nordkapp" (1937). Kahden suuremman hävittäjän numeroiden 129 ja 130 kölit oli laskettu.


title: Norjan laivasto

text:
Toisen maailmansodan puhjetessa Norja palautti palvelukseen kaikki mahdolliset alukset ja asetti ne valvomaan maan puolueettomuutta. Aluksista vanhimpia olivat seitsemän pientä miinalaivaa, jotka olivat valmistuneet vuosina 1874–1887 tykkiveneiksi. Useat aluksista olivat erittäin huonossa kunnossa, ja esimerkiksi vuonna 1897 valmistuneiden rannikkopanssarilaivojen tykit oli siirretty rannikkolinnakkeisiin ja 40 vuotta aiemmin valmistuneet torpedoveneet kykenivät toimimaan ainoastaan partioveneinä.
Saksan hyökättyä Norjaan 8. huhtikuuta 1940 puolustuksesta vastasi museokelpoinen laivasto lukuun ottamatta kymmenkuntaa alusta. Laivasto ja siihen kuulunut rannikkotykistö viivyttivät Oslon edustalla saksalaista laivasto-osastoa niin kauan, että kuningas ja maan hallitus pääsivät poistumaan Oslosta ja myöhemmin maasta. Suurimmat tappionsa laivasto kärsi Narvikin edustalla 9. huhtikuuta Saksan laivaston hävittäjien upotettua Eidsvold-luokan rannikkotaistelulaivat "KNM Eidsvoldin" ja "KNM Norgen". Suuri osa aluksista jäi saksalaisten saaliiksi joko vahingoittumattomina tai osittain tuhottuna.


title: Norjan laivasto

text: Liittoutuneiden evakuoidessa 7. kesäkuuta Norjasta joukkojaan Norjan laivaston alukset liittyivät vetäytyviin aluksiin ja siirtyivät Englantiin. Näitä olivat muun muassa hävittäjät "KNM Sleipner" ja "KNM Draug", sukellusvene "KNM B1", kaksi partioalusta ja kuusi miinanraivaajaksi muutettua troolaria.


title: Norjan laivasto

text: Norjan kuningas ja pakolaishallitus organisoivat liittoutuneiden alaisuudessa toimivan laivaston. Norjan kauppalaivasto oli sodan alkaessa maailman suurimpia, ja sen miehistä saatiin laivastolle merikelpoinen miehistö. Kuninkaallinen laivasto luovutti tarvittavat alukset. Aluksi muodostetut moottoritorpedovene- ja moottoritykkivenelaivueet laajenivat lopulta hävittäjiin ja sukellusveneisiin. Norjalle siirrettiin muun muassa viisi Yhdysvalloista lend-lease-sopimuksen nojalla saatua Town-luokan saattuehävittäjää, kolme Hunt-luokan saattuehävittäjää, kaksi S-luokan hävittäjää, kuusi U-luokan sukellusvenettä ja seitsemän korvettia. Yhdysvallat lainasi vielä neljä sukellusveneentorjunta-alusta ja neljä YMS-luokan miinanraivaajaa. Rannikkojoukkoja oli kaikkiaan 29 moottoritorpedovenettä ja yhdeksän moottoritykkivenettä sekä 39 miinanraivaajiksi ja sukellusveneentorjujiksi muutettua troolaria ja 2 BYMS-miinanraivaajaa.


title: Norjan laivasto

text: Norjan laivasto osallistui sotatoimiin Pohjanmerellä ja Pohjois-Atlantilla ja Välimerellä. Esimerkiksi "KNM Stord" oli mukana upottamassa Saksan laivaston taisteluristeilijä "Scharnhorstia" ja "KNM Svenner" tuhoutui Normandian maihinnousussa. Laivaston menetyksiin kuuluivat myös yksi Town- ja Hunt-luokan saattuehävittäjä, yksi sukellusvene, seitsemän moottoritorpedovenettä, neljä miinanraivaajaa ja yksi moottoritykkivene. Sodan loputtua Norjan laivastossa oli 58 alusta ja 7 500 miestä. Norjaan 1945 palannut laivasto oli vahvempi kuin maalla Saksan hyökättyä vuonna 1940 ollut laivasto, vaikka Norja olikin palauttanut suuren osan kalustosta lainaajille.


title: Norjan laivasto

text: Sodan päätyttyä Norja aloitti maansa uudelleen varustamisen, jonka osana laivastolle hankittiin pinta-aluksia, sukellusveneitä sekä nopeita keveitä pinta-aluksia. Vuonna 1947 laivastoon kuului kuusi hävittäjää (yksi keskeneräinen), neljä torpedovenettä, viisi sukellusvenettä, kaksi fregattia, kolme korvettia, kaksi kalastuksenvalvontaan suunniteltua vartiolaivaa, yksi miinalaiva, kymmenen miinanraivaajaa, yksi sukellusveneentorjunta-alus, kymmenen moottoritorpedovenettä ja kolme moottoritykkivenettä.


title: Norjan laivasto

text: Maalla oli kuitenkin taloudellisia vaikeuksia vahvistaa puolustustaan. Rauhansopimuksen nojalla maalle määrättiin luovutettavaksi Saksasta aluksia, mutta ne olivat kaikki niin huonokuntoisia, että ne romutettiin.


title: Norjan laivasto

text:
Norjan liityttyä Natoon vuonna 1949 maa sai Yhdysvalloista ja muilta Nato-mailta merkittävää tukea puolustuksensa parantamiseen. Vuonna 1951 Yhdysvallat luovutti sille kymmenen ELCO-tyyppistä moottoritorpedovenettä, ja vuotta aiemmin norjalaiselta telakalta oli tilattu moottoritorpedoveneitä. Tästä alkaen Norja tilasi useita aluksia paikallisilta telakoilta.
Norjan laivastosta muodostettiin vuodesta 1960 alkaen rannikkovesillä taistelukykyinen, ja siihen kuuluu runsaasti erilaisia pieniä aluksia ja sukellusveneitä. Pohjanmeren öljylöydöt lisäsivät partioinnin ja alueen valvonnan tarvetta, ja 1980-luvulla uudet Nordkapp-luokan vartiolaivat otettiin palvelukseen. Laivaston nykyaikaistaminen jatkui edelleen, vaikka Ula-luokan sukellusveneet osoittautuivat huonoiksi meluisuutensa vuoksi. Norja nykyaikaisti laivastoaan jatkuvasti, ja viimeinen uusista fregateista otettiin palvelukseen tammikuussa 2011.


title: Norjan laivasto

text: Norjan puolustusvoimien organisaatiomuutos astui voimaan vuoden 2002 alusta. Taustalla oli vuoden 1990 puolustuskomitean näkemys tilanteesta. Budjetti oli aiemmin kasvanut mutta keinot ja päämäärät eivät olleet kohdanneet. Siksi komitea suositti merkittäviä supistuksia sekä rauhan- että sodanaikaisessa organisaatiossa. Tavoitteeksi asetettiin laadukkaiden puolustusvoimien luominen nykyaikaisen aseistuksen ja materiaalien avulla. Norjan Kuninkaallisen laivaston osalta laivaston ja rannikkotykistön ("Kystartilleriet") tehtävät yhdistettiin Kysteskadrenille 1. tammikuuta 2002.


title: Norjan laivasto

text: Laivaston päätukikohta on Haakonsvern Bergenissä ja muina tukikohtina Ramsund Harstadin ja Narvikin välillä, Trondenes fort Harstadissa, Sortland ja Karljohansvern Hortenissa. Olavsvern Tromssassa on lakkautettu ja on myynnissä.


title: Norjan laivasto

text: Norjan laivasto jakautuu 1. tammikuuta 2006 alkaen kuuteen jaokseen.Miinajaoksen miinanraivaajat ja miinantorjunta-alukset raivaavat miinoja ja torjuvat miinojen aiheuttamaa vaaraa kansallisilla ja kansainvälisillä merialueilla. Miinanraivaajat on liitetty NATOn miinantorjuntaosastoon. Miinantorjuntajaos on sijoitettu Haakonsvernin laivastotukikohtaan Bergeniin ja sen toiminta-alue kattaa koko Norjan rannikon aina kansainväliselle merialueelle saakka. Miinajaoksen sukeltajat on liitetty laivaston taistelusukeltajiin, mutta he toimivat pääasiassa miinantorjunta-aluksilla.Sukellusvenelaivue on sijoitettu Haakonsvernin tukikohtaan Bergeniin. Sukellusveneet mahdollistavat laivaston operaatiot kauempana rannikosta ja ne toimivat pelotteena mahdolliselle rannikon edustalla toimivalle viholliselle. Laivue on osallistunut Active Endeavouriin. Sukellusvenemiehistöjen täydennyskoulutuskeskus tarjoaa sukellusvenemiehistöille niiden tarvitseman erikoiskoulutuksen. Sukellusvenelaivueen kuusi Ula-luokan alusta voidaan modernisoinnin jälkeen pitää palveluksessa aina vuoteen 2020 saakka.


title: Norjan laivasto

text: Ohjuvenejaoksen tärkeimpänä tehtävänä rauhan aikana on uskottava puolustus ja rannikkovesien turvaaminen ja siten Norjan suvereniteetin takaaminen. Alukset sopivat myös nopeina ja merikelpoisina etsintä- ja pelastustehtäviin sekä erikoisjoukkojen tukemiseen. Jaos on osallistunut Naton ja YK:n kansainvälisiin operaatioihin kuten Active Endeavour ja UNIFIL2 Libanonissa.


title: Norjan laivasto

text: Jaoksen kalustona on kuusi Skjold-luokan rannikkokorvettia ja kullakin aluksella on 21 henkinen tukimiehistö. Jaoksella on oma koulutuskeskus, joka takaa sen henkilöstön koulutuksen erilaisiin tehtäviin koti- ja ulkomailla. Jaokseen kuuluu lisäksi emälaivana KNM "Valkyrien" (A535).


title: Norjan laivasto

text: Rannikkojääkärijaokseen kuuluvat rannikkojääkärit, rannikkopuolustus, taistelusukeltajat sekä puolustusvoimien pienveneyksikön taktinen veneviirikkö. Yhdistelemällä näitä joukkoja voidaan suorittaa erilaisia operaatioita, kuten on tehty sekä kotimaassa että ulkomailla. Kukin yksikkö kouluttaa ja valitsee henkilöstönsä itse. Yksikön toiminta on hyvin henkilöpainoitteista.


title: Norjan laivasto

text: Ramsundin laivastotukikohtaan sijoitettu rannikkopuolustus, joka johtaa ja koordinoi toimintoja. Taistelusukeltajat on sijoitettu Haakonsverniin, mutta sen lisäksi sukeltajia palvelee useissa laivaston yksiköissä. Yksikkö koostuu pääosin palkatusta henkilöstöstä täydennettynä varusmiehillä.


title: Norjan laivasto

text: Tukijaokseen (MARLOG) kuuluu runsaasti erilaisia korjaus-, täydennys- ja kuljetusaluksia. Jaokseen kuuluvat myös laivaston maihinnousualukset "KNM Sørøysund", "KNM Maursund" ja "KNM Tjeldsund". Hallitus teki vuonna 2009 päätöksen uuden kuljetuslaivan hankkimisesta. Se on suunnitelmien mukaan merivoimien käytössä vuonna 2014.


title: Pauliina Auveri

text: Pauliina Auveri (s. 10. helmikuuta 1972) on suomalainen entinen jalkapalloilija. Hän edusti muun muassa Helsingin Jalkapalloklubia ja Malmin Palloseuraa. Auveri voitti HJK:ssa neljä Suomen mestaruutta ja kolme Suomen cupia sekä yhden mestaruuden MPS:ssa 1994. Hän pelasi vuosina 1990–1996 maajoukkueessa 23 ottelua, joissa hän teki neljä maalia.


title: Pauliina Auveri

text: Auveri valittiin vuoden naisjalkapalloilijaksi vuonna 1992.


title: Kati Kantanen

text: Kati Kantanen (s. 23. kesäkuuta 1974 Mikkeli) on suomalainen entinen jalkapalloilija. Hän edusti urallaan Mikkelin Palloilijoita, Porrassalmen Urheilijoita, Malmin Palloseuraa, Helsingin Jalkapalloklubia sekä Yhdysvaltain yliopistosarjassa University of North Carolina at Greensboroa. Hän voitti urallaan kolme Suomen mestaruutta, pelasi yli 200 liigaottelua ja teki 102 maalia.


title: Kati Kantanen

text: Kantanen pelasi vuosina 1991–1997 maajoukkueessa 20 ottelua, joissa hän teki yhden maalin.


title: Kati Kantanen

text: Pelaajauran jälkeen Kantanen ryhtyi valmentajaksi. Hän liittyi FC Hongan valmennusryhmään kaudesta 2007 alkaen.


title: Amerikanrastaat

text: Amerikanrastaat ("Catharus") on rastaiden ("Turdidae") heimoon kuuluva lintusuku. Sukuun kuuluu BirdLifen mukaan kaksitoista lajia.


title: Viikunansyöjä

text: Viikunansyöjä ("Sphecotheres viridis") on Indonesiassa, Itä-Timorissa ja Australiassa elävä, kuhankeittäjiin kuuluva varpuslintu.


title: Viikunansyöjä

text: Kooltaan viikunansyöjä on noin 28–29 cm. Koiraan pää on musta ja niska sekä kaula harmaat. Silmän ympärystä on paljaalla punaisella nahalla. Selkä ja siivet ovat väriltään oliivinvihreät. Vatsa on oliivinvihreä ja pyrstön alus on valkoinen. Naaraiden selkä, siivet ja yläpyrstö ovat ruskeat. Paljas silmänympärys on naaraalla harmaa. Vatsa on ruskehtavan valkea ja siinä on ruskeita raitoja. Viikunansyöjän nokka on mustahko. Nokka erottaakin viikunansyöjän muuten hyvin samannäköisestä oliivikuhankeittäjästä ("Oriolus sagittatus"), jonka nokka on punainen.. Lajin ääni on metallinen vihellys.


title: Viikunansyöjä

text: Viikunansyöjät elävät Indonesiassa, Itä-Timorissa sekä läheisillä Roten ja Semaun saarilla. Australiassa viikunansyöjän levinneisyys ulottuu Kimberleyn alueelta Uuden Etelä-Walesin ja Victorian osavaltioihin. Viikunansyöjät elävät sademetsissä ja muissa kosteissa metsissä, mutta niitä voi nähdä myös kaupunkien puutarhoissa, joissa kasvaa viikunoita ja muita hedelmäpuita. Laji elää pääasiassa alankomailla, jotka ovat yleensä alle 200 metrin korkeudella merenpinnasta.


title: Viikunansyöjä

text: Toisin kuin monet muut kuhankeittäjät, viikunansyöjät elävät noin 20 yksilön parvissa. Linnut liikkuvat tyypillisesti korkeiden puiden latvuksissa ja ovat helposti havainnoitavissa.


title: Viikunansyöjä

text: Viikunansyöjien pesimäaika kestää syyskuusta joulukuuhun. Pesä rakennetaan puuhun kasvien kärhistä ja oksanpätkistä. Sekä koiras että naaras hautovat munia ja haudonta kestää vajaat kolme viikkoa. Poikaset poistuvat pesästä noin kolmen viikon kuluttua kuoriutumisestaan.


title: Viikunansyöjä

text: Viikunansyöjät käyttävät ravintonaan erityisesti viikunalajien, kuten tyyliviikunan ("Ficus macrophylla") ja ruskoviikunan ("Ficus rubiginosa"), hedelmiä, mutta myös muita pehmeitä hedelmiä ja marjoja. Myös hyönteiset ovat tärkeä osa viikunansyöjien ruokavaliota.


title: Kolmimuunteisuus

text: Kolmimuunteisuus on musiikin teorian käsite. Siitä käytetään myös termiä inegalisaatio. Sillä tarkoitetaan notaatiotapaa, jossa iskun ("beat", tyypillisesti neljäsosanuotti) ensimmäinen osa on jälkimmäistä osaa painokkaampi.


title: Kolmimuunteisuus

text: Usein kolmimuunteisuus tulkitaan niin, että edellinen kahdeksasosanuotti on kaksi kertaa jälkimmäistä pitempi kestoltaan. Suhde on siis 67/33, tasajaon 50/50 sijaan. Kestojen välinen suhde riippuu monista tekijöistä, esimerkiksi temposta. Periaatteessa suhteen yläraja on 75/25, jolloin etummainen kahdeksasosa on pisteellinen eli siihen yhdistetty kuudestoistaosanuotti.


title: Kolmimuunteisuus

text: Jazzmusiikissa on oma vakiintunut notaatiotapa.


title: MiTAC

text: MiTAC Intrenational Corporation () (神達) on taiwanilainen elektroniikka-alan konserni, joka perustettiin 8. joulukuuta 1982. Yhtiön omistaa Mio Technology ja Tyan yhtiöt.


title: MiTAC

text:
MiTACin päätuoteperheet ovat PC-tietokoneet, serverit ja matkapuhelimet. Näiden toteutuksessa työskentelee MiTACin palveluksessa noin 25 000 ihmistä eri puolilla maailmaa.
Yhtymän pääkonttori on Taiwanissa ja kokoonpanotehtaita sijaitsee Yhdysvalloissa, Japanissa, Kiinassa ja Euroopan unionin alueella.


title: MiTAC

text: 22. helmikuuta 2007 MiTAC osti paikannuslaiteliiketoiminnan Navman-yrityksen omistajalta.


title: HMS Kent (54)

text: HMS Kent oli Britannian kuninkaallisen laivaston "County"-luokan raskas risteilijä toisessa maailmansodassa. Alus kuului ensimmäisenä tilattuun alaluokkaan Kent-luokkaan. Alus otettiin palveluskäyttöön 25. kesäkuuta 1928.


title: HMS Kent (54)

text: "HMS Kent" liitettiin palvelukseen otettaessa Kiinan asemalle 5. Risteilijäviirikköön. Alus palasi Englantiin modernisoitavaksi 1937. Aluksen modernisointi jäi vähäisemmäksi kuin muiden luokkansa alusten. Siihen ei esimerkiksi asennettu katapulttia ja sen sillan rakenteita ei muutettu. Alus palasi telakalta palvelukseen heinäkuussa 1938 ja liitettiin uudelleen Kiinan asemalle. Toisen maailmansodan puhjettua se etsi saksalaisia saarronmurtajia Itä-Intian vesiltä ennen siirtoa saattuepalvelukseen 1940 Intian valtamerelle.


title: HMS Kent (54)

text: Kesän 1940 "HMS Kent" palveli Välimeren laivaston 3. Risteilijäviirikössä, jonka mukana se osallistui Bardian pommitukseen 17. elokuuta (operaatio MB2) ja 17. syyskuuta.


title: HMS Kent (54)

text: Välimeren laivaston kevyiden osastojen komentaja () vara-amiraali John Tovey irrotti 17. syyskuuta illan pimettyä "HMS Kentin" 3. Risteilijäviiriköstä sekä kaksi hävittäjää pommittamaan Bardiaa. Alusten ollessa noin 40 mailin päässä määrätystä tulituspisteestä kaksi italialaista torpedokonetta sekä muutama pommikone hyökkäsi kirkkaassa kuutamossa "HMS Kenttiä" vastaan. Torpedokoneet laukaisivat kaksi torpedoa noin 150-200 jalan korkeudesta ja 500 jaardin etäisyydeltä vasemmalta puolelta alusta. Toinen torpedoista osui Y-tornin alle aiheuttaen suurta tuhoa sytyttäen tulipalon ja surmaten kaksi upseeria ja 30 muuta miehistönjäsentä.


title: HMS Kent (54)

text:
Hävittäjä "HMS Nubian" otti vaurioituneen risteilijän hinaukseen. Myöhemmin saatiin kolme risteilijän moottoreista toimimaan ja tuottamaan alukselle 11 solmun nopeuden. Sen suojaksi oli lähetetty lentokoneita suojaamaan 250 mailin matkalla ja ilmavoimien yksiköt hyökkäsivät italian ilmavoimien lentokentille Dernaan, El Tmimiin, Tobruk läntiselle ja Gazalaan. Rampautunut osasto palasi Aleksandriaan 19. syyskuuta aamupäivällä.
Alukselle tehtiin tilapäiskorjaukset Aleksandriassa ja varsinaiset korjaukset tehtiin vasta marraskuussa 1940 Englannissa.


title: HMS Kent (54)

text: "HMS Kentille" asennettiin 1941 kuusi yksiputkista 20 millimetrin ilmatorjuntatykkiä sekä tutkat 281, 284 ja 285. Alukselta poistettiin 1942 lentokoneen vaatimat laitteet sekä neliputkiset kaksinaulaiset korvattiin kuudella yksiputkisella 20 millimetrin ilmatorjuntatykillä.


title: HMS Kent (54)

text: "HMS Kent" liitettiin telakalta palattuaan Kotilaivastoon, jonka mukana se suojasi Jäämeren saattueita 1942. Aluksen kuusi yksiputkista 20 millimetrin ilmatorjuntatykkiä korvattiin kolmella kaksiputkisilla 1943. Alus oli suojaamassa lentotukialusrynnäköitä Norjaan 1944. Aluksen kevyenä ilmatorjunta-aseistuksena oli 1944 kahdeksanputkinen kaksinaulainen, kolme kaksiputkista sähkötoimista ja kuusi yksiputkista 20 millimetrin ilmatorjuntatykkiä.


title: HMS Kent (54)

text: "HMS Kent" poistettiin palveluksesta tammikuussa 1945 ja siirrettiin reserviin, josta alus siirrettiin maalilaivaksi. Alus myytiin romutettavaksi BISCOlle 22. tammikuuta 1948 ja se saapui West of Scotland Shipbreakersille Trooniin 31. tammikuuta.


title: Bordon (Njurban piiri)

text: Bordon () eli Bordoon () on maalaiskunta ("nasleg") Njurban piirissä Sahan tasavallassa Venäjällä. Bordonin kunta sijaitsee piirin länsiosassa Marhajoen varrella. Kunnan keskuskylä Malykai sijaitsee Marhan rannalla, 98 kilometriä piirikeskuksesta Njurban kaupungista länteen.


title: Bordon (Njurban piiri)

text: Kunnan keskuskylässä on jokisatama, ja kylästä on tieyhteys Njurbaan. Keskuskylässä on peruskoulu, musiikkikoulu, kulttuurikeskus, terveyskeskus, kauppa ja hevossiittola.


title: Bordon (Njurban piiri)

text: Asukasluvun kehitys:


title: Bordon (Njurban piiri)

text: Keskuskylä Malykai perustettiin vuonna 1939.


title: Parhaan komediasarjan Primetime Emmy -palkinto

text: Paras komediasarja on yksi Primetime Emmy -palkinnon palkintokategorioista.


title: Žarkan

text: Žarkan tai Djaarxan (, ) on maalaiskunta ("nasleg") ja sen keskuskylä Njurban piirissä Sahan tasavallassa Venäjällä. Žarkanin kunta sijaitsee piirin eteläosassa Marhajoen varrella. Kunnan keskuskylä sijaitsee 39 kilometriä piirikeskuksesta Njurban kaupungista koilliseen.


title: Žarkan

text: Kunnan keskuskylä sijaitsee Njurbasta tasavallan pääkaupunkiin Jakutskiin johtavan maantien varrella. Keskuskylässä on peruskoulu, kulttuurikeskus, terveyskeskus ja kauppa.


title: Žarkan

text: Asukasluvun kehitys:


title: Žarkan

text: Kunnan keskuskylä perustettiin vuonna 1941.


title: Eero A. Berg

text: Erik (Eero) Anders Berg (29. syyskuuta 1892 Sortavala – 9. maaliskuuta 1968 Helsinki) oli suomalainen filosofian tohtori ja Suomen Tietotoimiston STT:n pitkäaikainen toimitusjohtaja.


title: Eero A. Berg

text: Bergin vanhemmat olivat kihlakunnantuomari Karl Gustaf Berg ja Maria Natalia Crohns. Hän pääsi ylioppilaaksi 1911 ja valmistui filosofian kandidaatiksi 1917, maisteriksi 1919 sekä väitteli tohtoriksi 1934.


title: Eero A. Berg

text: Berg tuli vuonna 1915 perustetun Suomen Tietotoimiston johtoon 1927 Lennätinhallituksen ulkomaantoimiston johdosta. Berg johti STT:tä aina vuoteen 1960 saakka jolloin hän siirtyi eläkkeelle. Berg oli ennen kaikkea talous- ja hallintomies eikä hänellä ollut paljoa kiinnostusta toimituksellisiin asioihin. Berg pyrki kaiken aikaa pitämään hyvät suhteet valtiojohtoon ja STT:n johtokunnan puheenjohtajaan Eljas Erkkoon.


title: Eero A. Berg

text: Berg tuomittiin keväällä 1940 kahdeksi kuukaudeksi vankeuteen maanpetoksesta. STT oli välittänyt maaliskuussa 1940 talvisodan loppupäivinä ennenaikaisen uutisen jonka mukaan eduskunnan ulkoasiainvaliokunta olisi hyväksynyt Neuvostoliiton asettamat rauhanehdot. Tämän uutisen julkaisun väitettiin aiheuttaneen sen että Suomen Moskovassa olleiden rauhanneuvottelijoiden viime hetkillä tekemät muutosesitykset rauhanehtoihin hylättiin neuvostoliittolaisten puolelta oikopäätä koska he tiesivät STT:n uutisen perusteella jo Suomen tulevan joka tapauksessa rauhanehdot hyväksymään. Berg sai pitää paikkansa tuomiosta huolimatta mutta hän katkeroitui tuomion vuoksi erityisesti Väinö Tannerille ja Risto Rytille joiden hän katsoi vaikuttaneen tuomion langettamiseen.


title: Eero A. Berg

text: Berg oli koulutukseltaan kansantaloustieteilijä ja hän julkaisi myös tähän aihepiiriin liittyviä teoksia. Hän toimi vt. kansantalouden opettajana Kauppakorkeakoulussa 1949 ja sanomalehtiopin vt. professorina yhteiskunnallisessa korkeakoulussa 1951–1952.


title: Eero A. Berg

text: Berg oli naimisissa vuodesta 1919 Elinor Margareta Dordettin kanssa.


title: HMS Cornwall (56)

text: HMS Cornwall oli Britannian kuninkaallisen laivaston "County"-luokan raskas risteilijä toisessa maailmansodassa. Alus kuului ensimmäisenä tilattuun alaluokkaan Kent-luokkaan. Alus otettiin palvelukseen 8. toukokuuta 1928.


title: HMS Cornwall (56)

text: "HMS Cornwall" liitettiin palvelukseen otettaessa Kiinan asemalle. Alus palasi Englantiin heinäkuussa 1936 modernisoitavaksi. Modernisoitaessa aluksen panssarointia lisättiin, yksiputkiset nelituumaiset vaihdettiin kaksiputkisiin MkXIX asennuksella oleviin, kaksi kahdeksanputkista kaksinaulaista neliputkisilla sekä etummainen tulenjohtopaikka uudistettiin. Aluksen siltarakennetta myös mataloitettiin.. Alus liitettiin joulukuussa 1937 palvelukseen palatessaan 2. Risteilijäviirikköön, kunnes se 1939 palasi Kiinan asemalle 5. Risteilijäviirikköön. Alus liitettiin Ceylonilla Force I:hin metsästämään saksalaisia kaappareita Intian valtamereltä. Force I:n mukana alus osallistui vuoden lopulla saksalaisen "Admiral Graf Speen" jahtaamiseen ja upottamiseen Etelä-Atlantilla.


title: HMS Cornwall (56)

text: "HMS Cornwall" liitettiin Etelä-Atlantin osastoon, jonka mukana alus osallistui Vichyn Ranskan joukkoja vastaan suoritettuun operaatioon elokuussa 1940 Dakarissa (operaatio Menace). Alus pysäytti yhdessä "HMS Delhin" kanssa Primaguetin ryhmän ja pakotti sen purjehtimaan Casablancaan.


title: HMS Cornwall (56)

text:
"HMS Cornwall" palasi Intian valtamerelle, missä alus pysäytti ja upotti saksalaisen kaapparin "Pinguinin" 8. toukokuuta 1941 Seychellien edustalla. Japanin liityttyä sotaan akselivaltojen liittolaisena alus suojasi Intian valtamereltä Sunda salmeen kulkevia saattueita, kunnes vuoden 1942 alussa siirrettiin Colomboon.
"HMS Cornwall" liitettiin osaksi Itäisen laivaston nopeata ryhmää. Alus joutui japanilaisten lentokoneiden yllättämäksi 5. huhtikuuta 1942 Malediivien lounaispuolella ja se upposi yhteenoton seurauksena.


title: Asteroidien kaivaminen

text: Asteroidien kaivaminen on mineraalien ja raaka-aineiden kaivamista asteroideilta. Joissain asteroideissa on suuria määriä metalleja, muun muassa rautaa. Tulevaisuudessa asteroideilla voitaisiin harjoittaa kaivostoimintaa. Jos ihminen asuttaa aurinkokunnan, asteroidien metallien hyödyntäminen saattaa muuttua taloudellisesti kannattavaksi.


title: Asteroidien kaivaminen

text: Asteroideja aletaan ilmeisesti vallata ja kuljettaa maapallon luokse 2010-luvulla. Asteroidissa voi olla tonnikaupalla, satojen miljardien eurojen arvosta kalliita metalleja kuten platinaa. Vuonna 2013 perustettiin yksityiset Deep Space Industries ja Planetary Resources louhimaan asteroidien mineraaleja. Yksityinen luotain lähtee matkaan ehkä vuonna 2016. Toisaalta Nasa alkanee 2010-luvulla kuljettaa arvokasta asteroidia, joka saavuttaisi stationaarisen Lagrangen pisteen 2020-luvulla, esimerkiksi kuun takana olevan L 2:n.


title: Asteroidien kaivaminen

text: Suomalaiset ovat kehittämässä aurinkotuulipurjetta, jolla voisi hyvin halvalla kuljettaa rajattomasti rahtia avaruudessa ilman polttoainetta sekä kiertää asteroidilta toiselle. Asteroidien materiaaleista voisi myös tuottaa laitteita ja tavaroita kuun tai muun avaruuden asuttamiseen esimerkiksi 3D-tulostimilla.


title: Asteroidien kaivaminen

text: Deep Space Industries on patentoinut 3D-tulostimen, joka yhtiön mukaan "luo erittäin tiheitä ja kestäviä metalliosia jopa nollapainovoimassa".


title: Asteroidien kaivaminen

text: Myös itseään kopioivat tai uusia robotteja tai laitteita rakentavat koneet voisivat tuottaa pienellä lastilla suuren konearmeijan halutulle planeetalle tai asteroidille.


title: Noise.fi

text: Noise.fi on internetissä toimiva musiikkilehti, joka on pääosin keskittynyt suurelle yleisölle tuntemattomampien ja pienien yhtyeiden tekemisiin. Genrerajoja ei juurikaan ole asetettu, kaikki poprockista rytmimusiikin kautta black metaliin on edustettuna sivustolla. Ainoa rajaus on se, ettei kultalevyartisteista tehdä haastatteluja. Uusien artistien esittely on sivuston tärkein tavoite. Uutiset ja levyarvostelut ovat suosituimmat ja tärkeimmät sivuston osiot, mutta myös muun muassa haastattelut ja keikka-arviot ovat merkittävässä roolissa. Sivusto ylläpitää myös nettiradiota nimeltä "Radio Noise".


title: Noise.fi

text: Ensimmäinen versio Noise.fi:stä avattiin syyskuussa 2001. Tuolloin nimenä oli LetsMakeSomeNoise.com ja tavoitteena oli päästä joskus kymmeneen tuhanteen kuukausittaiseen kävijään. Ensimmäinen versio oli hyvinkin alkeellinen, mutta ilmeisesti kuitenkin sisältö jo silloin kiinnosti ihmisiä, sillä tuo raja ylitettiin vajaan vuoden kuluttua aloittamisesta. Alkuun tämän verkkolehden sisällöstä vastasi Tero Kallio kokonaisuudessaan, mutta pikkuhiljaa alkoi myös muita kiinnostuneita ilmaantua mukaan toimintaan.


title: Noise.fi

text: Versio 2 valmistui vuoden 2002 lopulla, kun sivustolla oli jo yli 15 000 kuukausittaista kävijää. Tuolloin siirryttiin tietokantapohjaiseen järjestelmään, mikä helpotti sivuston ylläpitoa ja kehittämistä. Seuraavien kahden vuoden aikana sivusto vakiinnutti nimeään kotimaisen musiikkimedian kentässä tasaisella vauhdilla. Syyskuussa 2004, kun versio 3 julkaistiin, oli kävijämäärä jo noin 70 000 kuukaudessa. Uusi Noise.fi-domain otettiin tuolloin käyttöön.


title: Noise.fi

text: Noise.fi päivitettiin neljänteen versioonsa 21. syyskuuta 2009.


title: Noise.fi

text: Noise.fi kerää viikoittain reilut 30 000 kävijää (tilanne huhtikuu/2009, lähde: sivuston Google Analytics -tilastot).


title: Henric Schartau

text: Henric Schartau (s. 27. syyskuuta 1757, Malmö - k. 3. helmikuuta 1825, Lund), oli ruotsalainen pappi ja saarnaaja.


title: Henric Schartau

text: Hän toimi Lundissa, ja hänen näkemystään leimasi puhdasoppisuuden sävyttämä pietismi. Hänen oppinsa, "schartauanismi", pysyi kirkon puitteissa, eikä ollut vapaakirkollinen ilmiö. Hänen saarnojansa perusaineksen muodosti oppi pyhän hengen työstä ihmisessä ja oppi armonjärjestyksestä.


title: Henric Schartau

text: Schartauanismi on muovaillut hartauselämää ja jopa mentaliteettia ja kulttuuria Länsi-Ruotsissa.


title: Paras naispääosa draamasarjassa (Primetime Emmy)

text: Paras naispääosa draamasarjassa on yksi Primetime Emmy -palkinnon palkintokategorioista. Palkinto jaettiin ensimmäisen kerran vuonna 1954.


title: Patricia Richardson

text:
Patricia Castle Richardson (s. 23. helmikuuta 1951 Bethesda, Maryland, Yhdysvallat) on yhdysvaltalainen näyttelijä. Hänet tunnetaan parhaiten televisiosarjasta "Koti kuntoon", jossa hän näytteli Jill Tayloria vuosina 1991–1999. Richardson tunnetaan myös sarjoista "West Wing", "Strong Medicine – kovaa lääkettä", "", "Eisenhower&Lutz" ja "Double Trouble".
Hänet tunnetaan myös elokuvasta "Uleen kulta" (1997).


title: Patricia Richardson

text: Patricia Richardson oli naimisissa näyttelijä Ray Bakerin kanssa vuosina 1982–1995. Heillä on kolme lasta: vuonna 1985 syntynyt poika ja vuonna 1991 syntyneet kaksoset.


title: Atte Järvinen

text: Atte Järvinen (s. 1975) on suomalainen ohjaaja ja käsikirjoittaja. Järvinen on osallistunut muun muassa "Itse valtiaat" - ja "Pasila"-tv-sarjojen tekemiseen.


title: Atte Järvinen

text: Järvisen isä on ohjaaja ja käsikirjoittaja Pentti Järvinen.


title: Noidannuoli (yliluonnollinen)

text: Noidannuoli on useiden kansojen uskomuksissa noidan tai muun pahan olennon käyttämä ase. Muun muassa Suomessa, Lapissa ja Skandinaviassa noidannuolta pidettiin monien sairauksien ja kipujen syynä ennen modernia lääketiedettä. Vielä nykyisinkin selän kiputilaa, lumbagoa kutsutaan noidannuoleksi.


title: Noidannuoli (yliluonnollinen)

text: Noidannuolen uskotaan tunkeutuvan ihmiseen tai eläimeen näkymättömänä. Noidannuolesta ei usein jää jälkeä ihoon, mutta nuoli jää ihmiseen ja voi aiheuttaa kipua tai sairautta pitkäänkin. Noidannuoli iskee usein asumattomalla paikalla ilman, että itse nuolta tai ampujaa näkyy. Toisinaan uskotaan, että nuoli voi singota kaukaakin. Suomalaisessa kansanperinteessä tosin joskus väitetään noidannuolten sinkoutumisen näkyvän tulisina juovina pimeässä metsässä.


title: Noidannuoli (yliluonnollinen)

text: Noidannuolen aiheuttama sairaus ja kipu uskottiin ainakin vertauskuvallisesti esineeksi tai olennoksi, joka oli tunkeutunut ihmiseen ja joka oli parannettaessa karkotettava pois. Noidannuolta parannettaessa luettiin usein noidannuolen synty. Joidenkin syntyloitsujen mukaan noidannuolet syntyivät maailman alkuvaiheissa kaadetun ison tammen lastuista.


title: Noidannuoli (yliluonnollinen)

text: Noidannuoliksi on kutsuttu myös todellisia, pieniä, nuolta esittäviä taikaesineitä, joita ainakin saamelaisilla tietäjillä oli poronluisia. Mukana oli usein myös jousta esittävä taikaesine. Näillä vertauskuvallisesti ammuttiin jotakuta tai vaikkapa jonkun maita kohti, jolloin uskottiin kohteelle aiheutuvan huonoa onnea, sairautta tai muuta onnettomuutta. Saamelaiset tietäjät ovat myös ampuneet oikeita nuolia jotakuta ihmistä esittäviin maaleihin vastaavanlaisessa vahingoittamistarkoituksessa.


title: Krasnoborski

text: Krasnoborski () on maalaiskunta ja sen keskustaajama Karjalan tasavallan Puudožin piirissä Venäjällä. Se sijaitsee Murmozeron etelärannalla 22 kilometriä Puudožista maanteitse lounaaseen. Taajamassa on 444 ja kunnassa 1 200 asukasta (vuonna 2011).


title: Krasnoborski

text: Krasnoborskin kunnan pinta-ala on 2 902,95 neliökilometriä. Se rajoittuu rajoittuu pohjoisessa Puudožin piirin Šallan ja Puudožin sekä idässä Krivtsyn kuntiin, etelässä Vologdan alueeseen ja lännessä Ääniseen. Pinta-alasta valtaosa on vesialuetta ja metsää.


title: Krasnoborski

text: Seudulla virtaavat Samina, Somba ja Tšornaja. Suurin järvi on Muromskoje. Hyötykaivannaisiin kuuluvat rautamalmi, kromi, savi, hiekka, sora ja turve. Luonnonsuojelualueita ovat Muromskin rauhoitusalue ja kaksi suoalueiden muodostamaa luonnonmuistomerkkiä.


title: Krasnoborski

text: Keskustaajaman lisäksi kuntaan kuuluvat Tšernoretšenskin taajama sekä Gakuksan, Karševon ja Nigižman kylät. Toiseksi suurin asutuskeskus on vajaan 400 asukkaan Karševo.


title: Krasnoborski

text: Krasnoborski on saanut alkunsa toisen maailmansodan aikana toimineesta varuskunnasta. Vuoteen 2004 saakka se kuului Karševon kylähallintoon.


title: Krasnoborski

text: Taajaman kautta kulkee Karhumäen, Puudožin ja Vologdan välinen maantie. Palveluihin kuuluvat lastentarha, kulttuuritalo ja lääkintäasema.


title: Krasnoborski

text: Seudulta on löydetty useita muinaisia asuin- ja hautapaikkoja sekä kalliopiirroksia. Besov Nosin sekä Karševon yhteyteen kuuluvalla Kitšakovon kylällä on historiallisen asutuksen status. Rakennusmuistomerkkeihin kuuluvat Muroman luostari, Gakuksan kirkko, Karševo-Jakuševon tsasouna sekä vanhat asuin- ja talousrakennukset. Pudožin ja Tšernoretšenskin välisen maantien varrella on Stalinin vainojen hautapaikka.


title: Soundz of Freedom

text: Soundz of Freedom on Bob Sinclarin vuonna 2007 julkaistu albumi. Albumin tuotti Tommy Boy Entertainment.


title: BC Oostende

text: BC Oostende on belgialainen koripalloseura Oostendesta.


title: BC Oostende

text: Seura on voittanut Belgian liigassa 17 mestaruutta sekä 17 Belgian cup-mestaruutta. 1980-luvulla joukkue voitti kuusi mestaruutta perättäin. Seura on myös pelannut useasti euro-otteluita muun muassa jo lopetetuissa Korać cupissa ja EuroChallengessa. Seura voitti myös Beneluxin mestaruuden, joka pidettiin ainoastaan kerran vuonna 1988.


title: Pain au chocolat

text: Pain au chocolat (/pɛ̃ o ʃɔ.kɔ.la/), tunnetaan myös nimellä chocolatine (/ʃɔ.kɔ.la.tin/), on ranskalainen leivonnainen. Suoraan käännettynä leivonnaisen nimi tarkoittaa suklaaleipää, joka viittaa leivoksen leipämäiseen muotoon ja siinä oleviin suklaahippuihin. Pain au chocolat muistuttaa rakenteeltaan voisarvea, ja Ranskassa sitä myydään tavallisesti leipomoissa ja ruokakaupoissa. Kuten voisarvi, se on tyypillinen aamupala.


title: Pain au chocolat

text: Iranissa leivonnaista myydään valmiiksi pakattuna ruokakaupoissa sekä joskus myös tuoreena leipomoissa. Pakatut leivonnaiset ovat suosittuja aamupaloja koululaisten keskuudessa.


title: Pain au chocolat

text: Saksassa, Belgiassa, Irlannissa ja Isossa-Britanniassa pain au chocolat -leivoksia myydään leipomoissa ja ruokakaupoissa.


title: Pain au chocolat

text: Yhdysvalloissa pain au chocolat -leivonnaisia myydään ruokakaupoissa, ja leivonnaisesta käytetään usein nimeä "chocolate croissant".


title: Pain au chocolat

text: Suomessa Lidl- ja muiden kauppaketjujen paistopisteissä valikoimaan kuuluu usein pain au chocolat.


title: Soile Malm

text: Soile Malm (s. 29. elokuuta 1957) on suomalainen entinen jalkapalloilija. Hän edusti muun muassa Kemin Intoa, jossa hän voitti kaksi Suomen mestaruutta ja Naisten Suomen Cupin. Malm pelasi vuosina 1974–1979 maajoukkueessa 16 ottelua, joissa hän teki yhden maalin. Maali oli maajoukkueen historian ensimmäinen ja hän teki sen Ruotsia vastaan voittoon päättyneessä ottelussa 12. kesäkuuta 1976.


title: Soile Malm

text: Malm valittiin vuoden naisjalkapalloilijaksi vuonna 1977.


title: Ing-Marie Holmberg

text: Ing-Marie Holmberg (s. 12. joulukuuta 1969 Maarianhamina) on suomalainen entinen jalkapalloilija. Hän pelasi urallaan muun muassa Lemlands IF:ssä, Åland Unitedissa ja ruotsalaisessa Gideonsbergs IF:ssä. Holmberg edusti vuosina 1990–1995 maajoukkuetta 21 ottelussa, joissa hän teki neljä maalia.


title: Rambo ja vapauden voimat

text: Rambo ja vapauden voimat () on yhdysvaltalainen animaatiosarja, joka pohjautuu Sylvester Stallonen esittämään elokuvasankariin John Ramboon. Sarjaa tehtiin kahden tuotantokauden verran vuosina 1986–1987. Sarjan menestyksestä huolimatta se lopetettiin joulukuussa 1987. Sarja sijoittuu elokuvien "Rambo – taistelija" (1982) ja "Rambo – taistelija 2" (1985) väliseen aikaan.


title: Rambo ja vapauden voimat

text:
John Rambo, Vietnamin sodan veteraani kuului aikanaan Komentaja Joen iskujoukkoihin nimeltä "Vapauden voima". Tiimi suoritti tehtäviä ympäri maailmaa taistelemalla päävastustajaansa, natsijoukko S.A.V.A.G.E.:a vastaan, jota johti
Kenraali Warhawk. Muita jäseniä olivat Gripper, Mad Dog, ninja Musta Lohikäärme ja Nomad.


title: Rambo ja vapauden voimat

text: Rambon ja Komentaja Joen joukkoihin kuuluivat myös Edward ”Turbo” Hayes , Katherine Anne ”Kat” Taylor, komentaja Trautman sekä S.A.V.A.G.E.:n ninjan, Black Dragonin identtinen kaksoisveli White Dragon. Nämä kaksi joukkoa sotivat toisiaan vastaan koko sarjan ajan ja Rambo erkanee joukosta ensimmäisen tuotantokauden lopussa lähtiessään Yhdysvaltain armeijan avuksi sotaan, ja sarja seuraa myös Rambon yksinäisiä tekemisiä. Rambo palaa takaisin taisteluun S.A.V.A.G.E.a vastaan toisen tuotantokauden puolessavälissä.


title: Rohkea ritari

text: Rohkea ritari ("Sword of the Valiant: The Legend of Sir Gawain and the Green Knight") on vuonna 1984 ensi-iltansa saanut elokuva. Pääosissa ovat Miles O'Keeffe, Cyrielle Clair, Leigh Lawson ja Sean Connery. Elokuva perustuu runoon "Sir Gawain and the Green Knight".


title: Rohkea ritari

text: "Video-oppaassa" vuodelta 1994 Kari Salminen kutsuu elokuvaa tyhjiä peltipukuja kolisuttavaksi seikkailuksi, joka ei tempaa mukaansa. Hän antaa sille kaksi tähteä viidestä, mikä vastaa sanallista arviota ”keskinkertainen”.


title: Marianne Sulén

text: Marianne Sulén (s. 25. maaliskuuta 1958) on suomalainen uransa lopettanut jalkapalloilija. Maalivahtina pelannut Sulén edusti urallaan muun muassa Grankulla IFK:ta ja Helsingin Jalkapalloklubia, jossa hän voitti neljä Suomen mestaruutta ja Suomen cupin kahdesti. Hän pelasi vuosina 1979–1989 maajoukkueessa 22 ottelua.


title: Marianne Sulén

text: Sulén valittiin vuoden naisjalkapalloilijaksi vuonna 1985.


title: Tiina Lehtola

text: Tiina Lehtola (s. 3. elokuuta 1962) on suomalainen jalkapalloilija. Hän edusti muun muassa Lahden Sampoa, Helsingin Jalkapalloklubia ja tukholmalaista AIK:ta. Lehtola pelasi vuosina 1983–1991 maajoukkueessa 28 ottelua, joissa hän teki yhden maalin. Lehtola voitti HJK:ssa sekä mestaruuden että Suomen cupin kolmesti.


title: Tiina Lehtola

text: Lehtola valittiin vuoden naisjalkapalloilijaksi vuonna 1988.


title: Tiina Lehtola

text: Nuoruudessaan Lehtola kilpaili myös mäkihypyssä. Hän kilpaili 16-vuotiaaksi saakka poikien sarjoissa, jonka jälkeen ei enää pärjännyt fyysisesti vahvemmille pojille samalla tavalla kuin nuoremmissa sarjoissa. Lehtola rikkoi ensimmäisenä naisena sadan metrin rajan hypättyään 110 metriä Rukan suurmäestä vuonna 1981.


title: Åsa Wennström

text: Åsa Wennström (s. 6. tammikuuta 1960) on suomalainen entinen jalkapalloilija. Hän edusti muun muassa IF Finströms Kamraternaa ja ruotsalaista Hammarby IF:ää. Wennström pelasi vuosina 1975–1985 maajoukkueessa 30 ottelua. Hänet valittiin vuoden naisjalkapalloilijaksi vuonna 1978.


title: Juurikärpäset

text:
Juurikärpäset (Anthomyiidae) on kaksisiipisten suuri heimo. Useimmat harmaat, tavallisen näköiset kärpäset kuuluvat joko juurikärpäsiin tai sukaskärpäsiin (Muscidae). Monien juurikärpäslajien toukat elävät kasvien juuristossa.
Aikuiset yksilöt syövät kukkien mettä ja muita kasvinesteitä, ja ovat siksi tärkeitä pölyttäjiä monille kasvilajeille. Sukujen "Pegomya", "Delia", "Phorbia",
"Botanophila" ja "Chirosia" toukat syövät eläviä kasvinosia, ja jotkut niistä ovat haitallisia tuhohyönteisiä. Joidenkin "Pegomya"-suvun lajien toukat syövät sienten itiöemiä.


title: Juurikärpäset

text: Suku jaetaan kahteen alaheimoon Pegomyinae (8 sukua) ja Anthomyiinae (23 sukua), ja nämä edelleen neljään tribukseen; lisäksi suku "Amygdalops" ei kuulu kumpaankaan alaheimoon.


title: Juurikärpäset

text: Eri sukujen toukilla on hyvin erilaisia ravinnon lähteitä.


title: Kirsi Koskela

text: Kirsi Koskela (s. 2. syyskuuta 1962) on suomalainen entinen jalkapallomaalivahti. Hän edusti muun muassa Puotinkylän Valttia ja Helsingin Jalkapalloklubia, jossa hän voitti sekä Suomen mestaruuden että Suomen cupin kausilla 1991 ja 1992. Koskela pelasi vuosina 1978–1983 maajoukkueessa 21 ottelua. Hänet valittiin vuoden naisjalkapalloilijaksi vuonna 1979.


title: Kirsi Koskela

text: Pelaajauran jälkeen Koskela on toiminut muun muassa liigatasolla Malmin Palloseuran päävalmentajana ja maalivahtivalmentajana.


title: Vastaavuuksia

text: Vastaavuuksia on Markku Pääskysen viides romaani. Se on ilmestynyt vuonna 2008 Tammen kustantamana.


title: Vastaavuuksia

text: Kirja kertoo kahdesta pariskunnasta: Tarusta ja Martinista sekä Kaarinasta ja Jaakosta. Taru on taidemaalari, ja Martin on runoilija. Kirjan alussa Taru jää auton alle ja joutuu sairaalaan, minkä jälkeen hän on pitkään kotona toipilaana. Paljastuu, että Martinilla on suhde Kaarinan, Tarun ystävän kanssa. Martin juo liikaa, eikä hänen uudesta kirjastaan tule mitään.


title: Vastaavuuksia

text: Kirjassa ei ole varsinaista juonta tai suuntaa, vaan se perustuu irrallisiin kohtauksiin ja assosiatiiviseen logiikkaan. Tämä kuvaa tilannetta, jossa henkilöillä ei ole varsinaista päämäärää ja asiat vain tapahtuvat satunnaisesti ja epäloogisesti.


title: Vastaavuuksia

text:
Kirja on saanut osakseen ristiriitaisia kommentteja: Esimerkiksi Kristiina Malmion mukaan kirjan kieli on "toisaalta jäntevää ja tarkkaa, ja toisaalta aivan tyhjää täynnä, poeettista jahkailua." Iida Rauma kirjoittaa, että kielikuvat ovat ajoittain "vaikuttavia ja osuvia", mutta "välillä ne taas tekevät lukemisesta raskasta". Kirjaa on pidetty "vaativana" ja "hämäränä" muun muassa siksi, että siinä on useita kertojia, joita on vaikea erottaa toisistaan, ja jotkut kohtaukset ovat unenomaisia.
, ja Juhani Ruotsalo kutsuu sitä "kunnialliseksi epäonnistumiseksi".


title: Tiia Heinonen

text: Tiia Heinonen (o.s. Messala, s. 17. syyskuuta 1973) on suomalainen entinen jalkapalloilija. Hän edusti muun muassa Esbo Bollklubbia, Kyrkslätt IF:ää, Puistolan Urheilijoita ja Helsingin Jalkapalloklubia, jossa hän voitti kuusi Suomen mestaruutta ja Suomen cupin kolmesti. Heinonen pelasi vuosina 1991–1996 maajoukkueessa 20 ottelua.


title: Tiia Heinonen

text: Myös Heinosen sisko Tiina Messala on maajoukkuetason jalkapalloilija.


title: Tiina Messala

text: Tiina Österlund (o.s. Messala; s. 23. elokuuta 1971) on suomalainen entinen jalkapalloilija. Hän edusti muun muassa Esbo Bollklubbia, Kyrkslätt IF:ää ja Helsingin Jalkapalloklubia, jossa hän voitti viisi Suomen mestaruutta ja Suomen cupin kolmesti. Messala pelasi vuosina 1991–1996 maajoukkueessa 20 ottelua.


title: Tiina Messala

text: Myös hänen siskonsa Tiia on maajoukkuetason jalkapalloilija.


title: Zolotets

text: Zolotets () on Belomorskin kaupunkiin kuuluva taajama Karjalan tasavallassa Venäjällä. Se sijaitsee 7 kilometriä Belomorskista lounaaseen Uikujoen vasemmalla rannalla. Vuonna 2006 taajamassa oli 892 asukasta.


title: Zolotets

text: Taajamassa on kulttuuritalo, kirjasto ja ensiapuasema. Sen lähellä sijaitsee Uikujoen vesivoimalaitos.


title: Parhaan draamasarjan Primetime Emmy -palkinto

text: Paras draamasarja on yksi Primetime Emmy -palkinnon palkintokategorioista.


title: Peter Chelsom

text: Peter Chelsom (s. 20. huhtikuuta 1956 Blackpool, Lancashire, Englanti, Iso-Britannia) on brittiläinen elokuvaohjaaja ja näyttelijä.


title: Peter Chelsom

text: Chelsom aloitti näyttelijänuransa vuonna 1978 valmistuttuaan Central School of Speech and Drama -oppilaitoksesta. Hänen esikoisohjauksensa oli "Mikä laulaen tulee..." (Hear My Song, 1991), jota seurasi "Kuuluisuuden kirous" (Funny Bones,1995). Molemmissa elokuvissa hän oli myös toinen käsikirjoittajista. Chelsomin elokuvat ovat lempeitä komedioita music hall -maailmasta ja muusta menneiden aikojen populaarikulttuurista.


title: Teräskehä

text: Teräskehä on vuonna 2002 valmistunut toimintaelokuva. Sen ohjasi ja osin käsikirjoitti Walter Hill ja pääosissa ovat Wesley Snipes sekä Ving Rhames.


title: Teräskehä

text: Nyrkkeilyn raskaansarjan kiistaton maailmanmestari George "Iceman" Chambers (Rhames) tuomitaan syylliseksi raiskaukseen ja passitetaan vankilaan. Siellä käydään myös nyrkkeilyotteluita, tosin teräshäkissä ja ilman isoja nyrkkeilyhansikkaita. Paikan virallinen, ulkomaailmalle täysin tuntematon mestari Monroe Hutchen (Snipes) on käynyt kymmeniä (68 voittoa) otteluita eikä ole hävinnyt koskaan. Pian laitoksen vanhin vanki, nyrkkeilyasiantuntija Mendy Ripstein (Falk), järjestää ottelun näiden kahden välille. Otteluita järjestetään joka puolivuosittain ja Monroe Hutchen on istunut kymmenen vuotta. Tässä on pieni ristiriita voittojen kanssa. George Iceman idea on tullut tietenkin Mike Tysonista.


title: Pjotr Irklis

text: Pjotr Andrejevitš Irklis (; 15. tammikuuta 1887, Riika – 9. syyskuuta 1937, Levassova Leningradin lähellä) oli neuvostoliittolainen poliitikko.


title: Pjotr Irklis

text: Pjotr Irklis syntyi latvialaisen räätälin perheeseen. Ammattikoulun jälkeen hän työskenteli latojana ja sekatyömiehenä. Syyskuussa 1905 hän liittyi Latvian sosiaalidemokraattiseen työväenpuolueeseen ja osallistui vuosien 1905–1907 vallankumoustapahtumiin. Vuosina 1908–1913 hän palveli armeijassa ja osallistui myöhemmin ensimmäiseen maailmansotaan. Toukokuussa 1919 hän toimi Riian Tšekassa ja vuosina 1919–1920 Puna-armeijan divisioonan vallankumoustribunaalin päällikkönä.


title: Pjotr Irklis

text: Vuodesta 1921 lähtien Irklis työskenteli kihlakunnan toimeenpanevan komitean puheenjohtajana Lugassa ja Gdovissa ja vuodesta 1925 Neuvostoliiton kommunistisen puolueen lääninkomiteassa Leningradissa. Neuvosto-Karjalan suomalaisjohdon syrjäyttämisen jälkeen hänet valittiin syyskuussa 1935 NKP(b):n Karjalan aluekomitean ensimmäiseksi sihteeriksi.


title: Pjotr Irklis

text: Heinäkuussa 1937 Pjotr Irklis erotettiin kommunistipuolueesta. Syyskuussa 1937 hänet tuomittiin vastavallankumouksellisena kuolemaan ja teloitettiin.


title: Tommi Miettinen

text: Tommi Miettinen (s. 3. joulukuuta 1975 Kuopio, Suomi) on suomalainen entinen jääkiekkoilija, pelipaikaltaan keskushyökkäjä. Hän on nyt SM-liigassa pelaavaan KalPan varavalmentaja. Miettinen on pelannut aikaisemmin myös vasempana laitahyökkääjänä.


title: Tommi Miettinen

text: Kuopiossa syntynyt Miettinen on Kalevan Pallon kasvatti. Hän pelasi seurassa ensimmäisen kerran SM-liigaa kaudella 1992–1993, jolloin tilille kertyi 14 ottelua ilman tehomerkintöjä. Kaudella 1993–1994 sai enemmän vastuuta pelaten 47 ottelua. Seuraavalla kaudella hän teki jo 13 maalia ja 19 tehopistettä.


title: Tommi Miettinen

text: Miettinen pelasi Kuopiossa 20-vuotiaaksi, kunnes siirtyi TPS:ään vaihtelun ja kehittymisen halun vuoksi. Debyyttikaudellaan 1995–1996 Miettisen vastuu jäi pieneksi runkosarjassa. Hän pelasi pudotuspeleissä 10 ottelua ja voitti hopeaa. Kaudella 1996–1997 hän teki 21 pistettä SM-liigassa ja voitti jälleen hopeaa. Seuraava kausi sujui Miettiseltä ja TPS:lta huonommin. Viimeisellä TPS-kaudellaan 1998–1999 Miettinen teki uransa piste-ennätyksensä SM-liigassa, 27 pistettä. Samalla kaudella TPS ja Miettinen voittivat Suomen mestarille myönnetyn Kanada-maljan lyötyään HIFK:n finaalissa.


title: Tommi Miettinen

text: Tämän jälkeen Miettinen siirtyi Tampereen Ilvekseen. Ensimmäisellä Ilves-kaudellaan hän oli joukkueen kolmanneksi tehokkain pelaaja 33 pisteellään. Kaudella 2001–2002 Miettinen oli jo joukkueen toiseksi paras pistemies tehoillaan 11+31=42, jotka ovat hänen ennätyksensä edelleen. Kausi jäi Miettisen viimeiseksi Ilveksessä. Joukkue ei menestys pudotuspeleissä merkittävästi. Kaudeksi 2002–2003 siirtyi Ruotsin Elitserieniin Brynäs IF:n joukkueeseen. Hän nousi kauden aikana myös maajoukkuerinkiin. Kaudella 2003–2004 hän oli jälleen joukkueen toiseksi paras pistemies. Seuraava kausi ei sujunut niin vakuuttavasti, mutta karsintasarjassa hän teki 10 pelissä seitsemän tehopistettä.


title: Tommi Miettinen

text: Kesken kauden 2005–2006 Miettinen siirtyi Brynäsissä pelatun 19 ottelun jälkeen Sveitsin NLA:han SCL Tigersiin. Hän pelasi joukkueessa seuraavan kauden, jolloin hän teki 44 ottelussa 33 tehopistettä. Kaudeksi 2007–2008 Miettinen palasi Ruotsiin tällä kertaa Luulajaan. Hän kärsi avauskaudellaan loukkaantumisista. Kaudella 2008–2009 Miettinen loukkaantui Frölunda HC:ta vastaan pelatussa ottelussa ja hänellä todettiin olevan ristisidevamma. Miettinen oli aloittanut sarjan hyvin, 17 ottelussa syntyivät tehopisteet 3+13, jotka olivat joukkueen parhaat. Hän pelasi tämän jälkeen vielä 20 ottelua.


title: Tommi Miettinen

text: Miettinen palasi kasvattajaseuraansa KalPaan kaudeksi 2009–2010 kolmivuosisella sopimuksella, jossa on myös optio seuraavasta kaudesta. Miettinen pelasi kaudella muun muassa Sami Kapasen kanssa ja jäi yhden pisteen päähän uransa piste-ennätyksestä. Kaudeksi 2010–2011 Miettinen nimettiin joukkueen kapteeniksi useiden konkaripelaajien lopetettua. Miettinen lopetti uransa 2013 ja täten siirtyi KalPan varavalmentajaksi.


title: Tommi Miettinen

text: Miettinen edusti Suomea nuorten MM-kilpailuissa vuosina 1994 ja 1995. Hän edusti A-maajoukkuetta Euro Hockey Tourissa kaudella 2002–2003.


title: Tommi Miettinen

text: Miettisen veljet Tatu ja Jami ovat myös jääkiekkoilijoita, Tatu pelaa Kajastuksessa ja Jami Dunkerquessa.


title: Storrs L. Olson

text: Storrs Lovejoy Olson (s. 3. huhtikuuta 1944 Chicago, Illinois) on yhdysvaltalainen biologi ja lintutieteilijä.


title: Storrs L. Olson

text: Olson tapasi Alexander Wetmoren 1967, mikä johti hänen kiinnostuksensa suuntautumisen paleontologiaan ja erityisesti lintujen esihistoriaan. Olson työskenteli 1970-luvulla Ascension Islandilla ja Saint Helenalla, ja löysi muun muassa "jättiläisharjalinnun" ("Upupa antaios") ja "sainthelenanhuitin" ("Porzana astrictocarpus") luurangot. Vuonna 1976 hän tapasi tulevan vaimonsa Helen F. Jamesin, josta tuli myöhemmin eräs johtavista lintujen esihistorian tutkijoista.


title: Storrs L. Olson

text: Olson ja James työskentelivät Havaijilla 23 vuotta ja kuvailivat tänä aikana 50 sukupuuttoon hävinnyttä lintulajia. Olson työskentelee nykyisin Smithsonian-instituutin National Museum of Natural Historyssa. Olsonin kunniaksi on nimetty useita esihistoriallisia lintulajeja.


title: Takaisin Itä-Saksaan

text: Takaisin Itä-Saksaan on Kari Peitsamon 46. studioalbumi. Albumin nauhoitukset aloitettiin Kari Peitsamon Skootteri -yhtyeen kanssa, mutta yhtyeen hajottua Peitsamo nauhoitti levyn loppuun tuottaja Risto Ylihärsilän kanssa. Skootteri-yhtye soittaa levyn raidoilla 1, 4, 5, 7, 9 ja 14.


title: Takaisin Itä-Saksaan

text: Kaikki kappaleet säveltänyt, sanoittanut ja sovittanut Kari Peitsamo.


title: Ruukinranta

text: Ruukinranta on Espoon Laajalahden kaupunginosan osa-alue Laajalahden rannalla. Ruukinrannassa sijaitsee esimerkiksi Villa Elfvik. Se on enimmäkseen omakotitaloaluetta.


title: Ruukinranta

text: Ruukinranta on rakennettu ruotsalaisen amiraalin Carl Tersmedenin 1750-luvulla perustaman tiiliruukin alueelle.


title: Ruukinranta

text: Ensimmäisen maailmansodan aikainen Ruukinrannan linnoitteen suojahuone löytyi tienrakennustöiden yhteydessä ja on ollut Museoviraston tutkimuskohteena. Tutkimukset päättyivät 2008. Tienrakennusta estävän hankalan sijainnin vuoksi se ei kuitenkaan ole suojelukohde, vaan sen purkamiseksi annettiin lupa.


title: Todd Holland

text: Todd Holland (s. 1961 Pennsylvania, Yhdysvallat) on yhdysvaltalainen televisio-ohjaaja ja -tuottaja. Hän on voittanut kolmesti Primetime Emmy -palkinnon.


title: Best of the ’B’ Sides

text: Best of the 'B' Sides on Iron Maidenin kokoelma-albumi. Albumi julkaistiin 4. marraskuuta 2002. Albumi sisältää yhtyeen singlejulkaisujen B-puolia ja harvinaisempia kappaleita.


title: Best of the ’B’ Sides

text: Albumi julkaistiin alun perin CD-levynä, mutta vuonna 2013 siitä ilmestyi epävirallinen neljän LP:n vinyyliversio.


title: Sillä siisti (televisiosarja)

text: Sillä siisti (alkuperäiseltä nimeltä "How Clean Is Your House?") on alkujaan brittiläinen viihde/lifestyle-tyylinen televisio-ohjelma. Ohjelmassa seurataan kuinka siivousalan ammattilaiset vierailevat epäsiisteissä kodeissa ja siivoavat ne.


title: Sillä siisti (televisiosarja)

text: Suomessa sarjaa esitti MTV3.


title: Sillä siisti (televisiosarja)

text: Sarja on alkujaan brittiläinen televisiosarja, jonka pääosia näyttelivät Kim Woodburn ja Aggie MacKenzie. Ohjelman on tuottanut Talkback Thames (FremantleMedia-konsernin osa), ja sitä esitti Channel 4. Ensimmäinen tuotantokausi esitettiin vuonna 2003 ja kuudes, viimeiseksi jäänyt, vuonna 2009.


title: Sillä siisti (televisiosarja)

text: Suomessa sarjaa on tehty kolmen tuotantokauden verran, kolmatta tuotantokautta alettiin esittää MTV3:lla huhtikuussa 2009. Kahta ensimmäistä kautta luotsasivat Tanja ja Erja, kun taas kolmannella kaudella alkuperäisestä kaksikosta jäljelle jääneen Erjan kanssa toimii Matti. Ensimmäinen tuotantokausi sarjasta esitettiin keväällä 2005 ja toinen tuotantokausi syksyllä 2006.


title: Auringon valtakunta

text: Auringon valtakunta () on Steven Spielbergin ohjaama elokuva vuodelta 1987. Se perustuu J. G. Ballardin samannimiseen romaaniin vuodelta 1984.


title: Auringon valtakunta

text: "The New York Timesin" kriitikot valitsivat "Auringon valtakunnan" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Auringon valtakunta

text: Kiina on ollut sodassa Japanin kanssa vuodesta 1937 ja Jamie Graham (roolissa Christian Bale), Shanghaissa asuva englantilainen poika, joutuu erotetuksi vanhemmistaan sodan aikaisessa konfliktissa. Tämä elää kuukausia pelkillä ruuantähteillä. Eräs amerikkalainen nimeltään Basie, saa Jamien kaapattua Lunghuan pakolaiskeskukseen, joka on tarkoitettu ulkomaalaisille.


title: Euroliiga-kausi 2007–2008

text: Euroliigakausi 2007–2008 oli kahdeksas ULEB-liiton järjestämä kansainvälinen koripalloturnaus. Edellisvuoden mestari oli Panathinaikos BC ja Final Four pelattiin Palacio de Deportes de la Comunidad de Madridissa, Espanjassa. Sarjassa pelasi yksi suomalainen, Hanno Möttölä, jonka joukkue oli Aris Thessaloniki BC. Joukkuetta valmensi myös suomalais-kanadalainen Gordon Herbert.


title: Euroliiga-kausi 2007–2008

text: Joukkueet jaettiin kolmeen lohkoon, joissa jokaisessa oli kahdeksan joukkuetta. Joukkueet pelasivat toisiaan vastaan kerran vieraissa sekä kotona. A- ja B-lohkojen viisi parasta pääsivät jatkoon. C-lohkon kuusi parasta pääsivät seuraavalle kierrokselle. Pelit pelattiin 22. marraskuuta 2007 - 31. tammikuuta 2008.


title: Euroliiga-kausi 2007–2008

text: 16 joukkuetta jaettiin neljään lohkoon, joissa jokaisessa oli neljä joukkuetta. Joukkueet pelasivat toisiaan vastaan kerran vieraissa ja kerran kotona. Lohkojen kaksi parasta pääsivät jatkoon. Pelit pelattiin 4. helmikuuta - 20. maaliskuuta.


title: Euroliiga-kausi 2007–2008

text: Lohkojen ykköset pelasivat kakkosia päin ja pelit pelattiin paras-kolmesta menetelmällä. Pelit pelattiin 1. huhtikuuta - 10. huhtikuuta


title: Euroliiga-kausi 2007–2008

text: Pelit pelattiin kerrasta poikki-periaatteella. Semifinaalien voittajat etenivät loppuotteluun ja häviäjät pronssipeliin. Pelit pelattiin 2. toukokuuta - 4. toukokuuta.


title: Jorma Melleri

text: Jorma Melleri on suomalainen toimittaja. Hän on toiminut pitkään Ylen uutispäällikkönä. Vuosina 1993–95 hän oli Poliittiset toimittajat ry:n puheenjohtaja.


title: Jorma Melleri

text: Melleri on naimisissa Euroopan parlamentin jäsenen Anneli Jäätteenmäen kanssa ja hän on edesmenneen runoilija Arto Mellerin veli sekä näyttelijä Sara Mellerin setä.


title: Dornier Do 18

text: Dornier Do 18 oli Dornierin valmistama lentovene, jonka tilasi Deutsche Lufthansa 1934 korvaamaan Dornier Wal -koneet. Koneen tuli olla lento-ominaisuuksiltaan parannettu versio edeltäjästään.


title: Dornier Do 18

text: Koneisiin suunniteltiin selkeä aerodynamiikka ja hyvät kelluntaominaisuudet ja ne olivat kokometallirunkoisia, ainoastaan siivet olivat kangaspäällysteiset. Koneisiin oli suunniteltu neljän hengen miehistö; kaksi lentäjää, radisti ja mekaanikko.


title: Dornier Do 18

text:
Dornier Do 18 V1 D-AHIS "Monsun" suoritti mallin ensilennon 15. maaliskuuta 1935. Koneessa oli voimanlähteenä kaksi 540 hevosvoiman Junkers Jumo 5 -dieselmoottoria. Seuraavan vuoden alusta koelento-ohjelmaan liitettiin neljä uutta konetta:
Kaikkien neljän koneen voimanlähteenä oli kaksi 600 hevosvoiman Junkers Jumo 205C -dieselmoottoria. Koneiden tyyppimerkinnäksi muutettiin Dornier Do 18E.


title: Dornier Do 18

text: Kuudes ja viimeinen Lufthansalle luovutettu kone oli samalla laitetestausmalli, joka sai tyyppimerkinnän Dornier Do 18F D-ANHR. Kone suoritti ensilentonsa 11. kesäkuuta 1937. Tällä koneella saavutettiin 27.–29. maaliskuuta 1938 uusi lentokoneiden matkalentoennätys: 8392 kilometriä 43 tunnissa. Koneen mallimerkintä muuttui, kun siihen asennettiin 21. marraskuuta 1939 voimanlähteeksi kaksi 880 hevosvoiman BMW 132N -moottoria. Koneen malliksi tuli Dornier Do 18L.


title: Stanislav Galimov

text: Stanislav Galimov (, s. 12. helmikuuta 1988 Tšeljabinsk, Neuvostoliitto) on venäläinen jääkiekkomaalivahti.


title: Stanislav Galimov

text: Galimov aloitti uransa Traktor Tšeljabinskin kakkosjoukkueessa Pervaja ligassa, Venäjän kolmanneksi korkeimmalla sarjatasolla vuonna 2005. Hän siirtyi HK Neftjanik Almetjevskin kakkosjoukkueeseen kaudelle 2006–2007, niin ikään Pervaja ligaseuraan. Hän pääsi pelaamaan Almetjevskin ykkösjoukkueessa 19 runkosarja- ja 2 pudotuspeliottelua Vysšaja Ligassa Venäjän toiseksi korkeimmalla sarjatasolla.


title: Stanislav Galimov

text: Kausi 2007–2008 kului jälleen Pervaja Ligassa, mutta tällä kertaa Ak Bars Kazanin kakkosjoukkueessa. Kaudelle 2008–2009 hän pääsi Ak Bars Kazanin edustusjoukkueeseen uuteen KHL-sarjaan. Galimov valittiin marraskuussa 2008 liigan kuukauden tulokkaaksi.


title: Jacky Durand

text: Jacky Durand (s. 10. helmikuuta 1967 Laval, Mayenne, Ranska) on entinen ranskalainen maantiepyöräilijä. Hän kilpaili ammattilaisena vuosina 1990–2004.


title: Jacky Durand

text: Durand tunnettiin irtiottojen erikoismiehenä. Hän voitti vuoden 1992 Flanderin ympäriajon 217 kilometrin irtioton jälkeen. Hän voitti suurista klassikkokilpailuista myös Pariisi–Toursin 1998. Ranskan mestaruuden Durand voitti kahdesti. Ranskan ympäriajossa hän voitti kolme etappia, kantoi vuoden 1995 kilpailussa kaksi päivää Maillot jaune -paitaa, voitti vuosina 1998 ja 1999 yritteliäimmän ajajan palkinnon ja sijoittui 1999 lisäksi kokonaiskilpailussa viimeiseksi.


title: Jacky Durand

text: Aktiiviuransa jälkeen Durand on työskennellyt Eurosportilla kommentaattorina.


title: Charly Salonius-Pasternak

text: Charly Johan Salonius-Pasternak (s. 18. huhtikuuta 1974 Helsinki) on Ulkopoliittisen instituutin (UPI) tutkija vuodesta 2005. Hän on työssään keskittynyt Yhdysvaltoihin sekä kriisinhallintaan ja rauhanturvaamiseen. Vuonna 2009 hän oli RKP:n ehdokas europarlamenttivaaleissa. Hän sai 1 923 ääntä eikä tullut valituksi.


title: Charly Salonius-Pasternak

text: Salonius-Pasternak on asunut useita vuosia ulkomailla. Hän suoritti kansainvälisen ylioppilastutkinnon Brysselissä, minkä jälkeen hän opiskeli Connecticutin Wesleyan Universityssä vuosina 1993–1997 ja suoritti Bachelor of Arts -tutkinnon pääaineenaan valtiotiede. Hän palasi Suomeen suorittamaan asepalveluksen Dragsvikissä rannikkojääkärinä ja on sotilasarvoltaan luutnantti. Hän työskenteli joitakin vuosia Amsterdamissa teknologiatutkimusyrityksessä kunnes palasi työskentelemään Yhdysvaltoihin vuonna 2001. Vuosina 2004–2008 hän opiskeli Helsingin yliopistossa ja suoritti valtiotieteiden maisterin tutkinnon.


title: Charly Salonius-Pasternak

text: Kriisinhallinnan ja rauhanturvaamisen lisäksi Salonius-Pasternak on tutkinut myös Natoa. Instituutin ensimmäisen Nato-selvityksen yhteydessä hän herätti jonkin verran keskustelua ulkopoliittisen instituutin tutkijakunnan puolueettomuudesta. Instituutin johtaja Teija Tiilikainen on toiminut mm. pääministeri Paavo Lipposen erityisavustajana ja Ilkka Kanervan ja Alexander Stubbin poliittisena valtiosihteerinä.


title: Charly Salonius-Pasternak

text: Heinäkuussa 2009 Salonius-Pasternak nostatti vilkkaan keskustelun Suomen roolista Afganistanin rauhanturvaoperaatiossa kirjoittaessaan Helsingin Sanomien kolumnissa Suomen olevan sotaa käyvä maa. Silloinen ulkoministeri Alexander Stubb ja puolustusministeri Jyri Häkämies kiistivät seuraavan päivän kirjoituksessaan väitteen. Stubb leimasi puheet Afganistanin kriisinhallintaoperaatiosta sotana ”vastuuttomiksi”. Keskusteluun otti kantaa myös entinen puolustusvoimien komentaja Gustav Hägglund, joka määritteli Suomen aseellisen selkkauksen osapuoleksi Afganistanissa, mutta ei tilannetta sodaksi. Professori Juhani Suomi kommentoi Suomen olevan sotaa käyvä maa ja kritisoi sitä, ettei poliittinen johto ollut esittänyt uskottavaa selitystä sille, mikä on Suomen tehtävä ja tavoitteet Afganistanissa. Suomi vertasi Suomen ISAF-joukkoja suomalaiseen SS-pataljoonaan, jolla vuonna 1941 pyrittiin miellyttämään Hitleriä toteamalla "Nyt on vuorossa Yhdysvallat."


title: Marianne Lindholm

text: Marianne Lindholm (s. 19. helmikuuta 1969) on suomalainen entinen jalkapalloilija. Hän edusti urallaan muun muassa Kontulan Urheilijoita, jossa hän voitti Suomen mestaruuden kaudella 1993. Lindholm pelasi vuosina 1993–1996 maajoukkueessa 21 ottelua.


title: Marianne Lindholm

text: Lindholm valittiin vuoden naisjalkapalloilijaksi vuonna 1995.


title: Sirpa Järnfors

text: Sirpa Järnfors (s. 18. marraskuuta 1965) on suomalainen entinen jalkapalloilija. Hän edusti muun muassa Kemin Intoa, PP-Futista, Helsinki Unitedia, Turun Palloseuraa ja Malmin Palloseuraa. Järnfors voitti mestaruuden PP-Futiksessa 1989, Unitedissa 1990 ja MPS:ssa 1994. Järnfors pelasi vuosina 1985–1995 maajoukkueessa 29 ottelua, joissa hän teki yhden maalin. Järnfors ja Paula Alakörkkö pelasivat ensimmäisinä suomalaisina Tanskan naisten pääsarjassa vuonna 1992 Fortuna Hjorringissä. Seura voitti silloin pronssia.


title: Sanna Rytkönen

text: Sanna Rytkönen (s. 5. huhtikuuta 1976) on suomalainen entinen jalkapalloilija. Hän edusti muun muassa Rovaniemen Palloseuraa, Kontulan Urheilijoita ja FC Unitedia. Hän voitti Kontussa Suomen mestaruuden kaudella 1993. Rytkönen pelasi vuosina 1993–1997 maajoukkueessa 20 ottelua.


title: Norway Lutheran Church

text: Norway Lutheran Church tai Muskego Church on vuonna 1844 rakennettu kirkko, jonka norjalaiset luterilaiset maahanmuuttajat rakennuttivat Waterfordiin Wisconsinin osavaltiossa Yhdysvalloissa. Sen suunnitteli Peter Jacobson. Se siirrettiin Saint Pauliin Minnesotassa vuonna 1904. Se on mukana luettelossa nimeltä National Register of Historic Places. Nykyään se sijaitsee Luther Seminaryn kampuksella.


title: Töpörastaat

text: Töpörastaat ("Brachypteryx") on sieppojen (Muscicapidae) heimoon kuuluva lintusuku. Sukuun kuuluu BirdLifen mukaan 4 lajia.


title: Kekälealetit

text: Kekälealetit ("Alethe") eli aiemmalta nimeltään kertturastaat on sieppojen (Muscicapidae) heimoon kuuluva lintusuku. Aikaisemmin suku luettiin rastaisiin. Sukuun kuuluu BirdLifen mukaan 2 lajia. Jotkut lähteet esittävät sukuun kuuluvaksi kuusi lajia.


title: Nancy Juvonen

text: Nancy Juvonen (18. toukokuuta 1967 Marinin piirikunta, Kalifornia, Yhdysvallat) on yhdysvaltalainen, sukujuuriltaan suomalainen elokuvatuottaja. Juvonen omistaa yhdessä Drew Barrymoren kanssa Flower Films -nimisen tuotantoyhtiön. Nancy Juvonen on naimisissa talkshow-juontajan Jimmy Fallonin kanssa.


title: Nancy Juvonen

text: Myös Juvosen veli Jim Juvonen on elokuva-alalla.


title: Josef Stalder

text: Josef Stalder (6. helmikuuta 1919 – 2. maaliskuuta 1991) oli sveitsiläinen telinevoimistelija ja olympiavoittaja.


title: Josef Stalder

text: Stalder voitti yhteensä seitsemän olympiamitalia Lontoon vuoden 1948 olympialaisista sekä Helsingistä olympiadi myöhemmin. Lontoossa hän saavutti rekin olympiakultaa. Lisäksi Stalder voitti nojapuilla pronssia ja oli mukana joukkuekilpailun hopeaa voittaneen Sveitsin joukkueessa.


title: Josef Stalder

text: Helsingin kesäolympialaisissa 1952 Stalder voitti hopeaa rekillä ja joukkuekilpailussa sekä pronssia moniottelussa ja nojapuilla. Lisäksi hän sijoittui hevosella viidenneksi. Samana vuonna Helsingin neljän olympiamitalin mies nimettiin Sveitsin vuoden urheilijaksi.


title: Josef Stalder

text: MM-tasolla Stalder voitti kolme kulta-, kaksi hopea- ja kaksi pronssimitalia.


title: 46 (luku)

text: 46 (neljäkymmentäkuusi) on luonnollinen luku, joka tulee 45:n jälkeen ja ennen 47:ää.


title: Arbogan kokous

text: Arbogan kokous tai Arbogan herrainpäivät () oli vuonna 1435 Arbogassa pidetty kokous, jossa keskusteltiin ja päätettiin Ruotsin valtion asioita. Tästä syystä sitä yleensä kutsutaan Ruotsin ensimmäisiksi valtiopäiviksi. Tätä kokousta on pidetty Ruotsin ensimmäisinä valtiopäivinä, jossa kaikki säädyt olivat koolla.


title: Arbogan kokous

text: Syy kokoukseen oli vuosi aiemmin tapahtunut Bergslagenissa kapina, jota johti Engelbrekt Engelbrektinpoika. Kapina levisi nopeasti ympäri Ruotsia ja Tanskalle kuuluvaa Hallandia ja Eerik Pommerilainen syrjäytettiin vallasta. Herrainpäivillä Engelbrekt valittiin Ruotsin sotajoukkojen johtajaksi (). Myöhemmin samana vuonna Eerik Pommerilainen sai valtansa takaisin 14. lokakuuta luvattuaan hoitaa velvollisuuksiaan paremmin.


title: Vesien saastuminen

text: Vesien saastumisella tarkoitetaan vesimuodostumien, kuten järvien, jokien, merien tai pohjaveden saastumista. Saastuminen vaikuttaa alueen kasveihin ja eliöihin yleensä haitallisella tavalla. Veden saastumista tapahtuu kun saasteita päästetään suorasti tai epäsuorasti kulkeutumaan vesimuodostumiin siten, että niistä ei ole poistettu haitallisia yhdisteitä.


title: Vesien saastuminen

text: Vesien saastuminen on yksi vakavimmista uhista ihmiselle sekä ympäristölle, sillä noin 25 prosenttia maapallon makean veden varannoista on saastunut terveydelle vaaralliseksi. Vuonna 2006 noin 18 prosentilla maailman väestöstä ei ollut käytössään puhdasta juomavettä ja päivittäin noin 6 000 ihmistä kuoli veteen liittyvistä syistä. Vuosittain veteen liittyviin sairauksiin kuolee yli 1,5 miljoonaa lasta.


title: Vesien saastuminen

text: Vesien laatua heikentävät esimerkiksi tehtaat, kaupungistuminen, väestönkasvu ja ilmastonmuutos. Arvioiden mukaan maailmassa tuotetaan vuosittain 1500 kuutiokilometriä jätevesiä. Kehittyvissä maissa yli 80 prosenttia jätevesistä lasketaan käsittelemättöminä takaisin vesistöihin.


title: Vesien saastuminen

text: Kehitysmaissa käsittelemättömät ulosteet ja virtsa saastuttavat juomavettä. Ulosteiden mukana vesistöön kulkeutuu suolistobakteereja, jotka juomaveden kautta pääsevät maha-suolikanavan yläosiin ja aiheuttavat ripulia. Ripuli on yleinen lasten kuolinsyy kehitysmaissa. Seisovissa ja rehevissä pintavesissä esiintyy myös muun muassa koleraa ja malariasääskiä. Vuonna 2000 Afganistanissa ja Etiopiassa puhdasta juomavettä sai vain alle 25 prosenttia väestöstä.


title: Vesien saastuminen

text: Kehitysmaissa noin 80 prosenttia sairauksista johtuu likaisesta vedestä ja huonosta sanitaatiosta. Unicefin mukaan puhdas vesi, käymälät ja parempi hygienia voisivat vähentää kehitysmaiden ripulitapauksia 45 prosenttia ja yleisen bilhartsia-loisen tartuntoja 77 prosenttia. Unicefin projektikouluissa Nigeriassa lasten sukkulamatotauti väheni 77 prosenttia käymälöiden rakentamisen ja paremman hygienian ansiosta.


title: Vesien saastuminen

text:
Saastuneen veden sairauksia on mahdollista saada aina, kun nielee saastunutta vettä, esimerkiksi uidessa tai juodessa vettä. Tämän lisäksi niitä saattaa saada myös syömällä saastuneita mereneläviä, kuten kaloja tai kotiloita.
Joistakin ihmisistä saattaa tulla taudinkantajia, ja he voivat tartuttaa tauteja eteenpäin esimerkiksi ulosteen tai suukontaktin kautta. Monet terveet aikuiset kuitenkin selviävät tautien lievemmistä muodoista, muutaman päivän kestävillä, flunssan kaltaisilla oireilla. Taudit saattavat kuitenkin olla erittäin vaarallisia lapsille, vanhuksille ja ihmisille joilla on heikko immuunijärjestelmä.


title: Vesien saastuminen

text: Saastuneen veden juominen voi aiheuttaa esimerkiksi koleraa, lavantautia ja punatautia sekä erilaisia tulehduksia.


title: Vesien saastuminen

text: Kaupunkien ja teollisuuden kehitys, maatalous, kaivostoiminta, fossiilisten polttoaineiden käyttö, vesireittien muuttaminen, eläinten ruokinta ja muu ihmisen toiminta voi muuttaa luonnonvesien laatua. Esimerkiksi maanviljelyssä käytetyt typpeä ja fosforia sisältävät lannoitteet pääsevät helposti sateen tai lumen sulamisen seurauksena vesistöihin. Meriin, järviin ja jokiin levinneet liialliset ravinteet lisäävät runsaasti levien kasvua, josta aiheutuva veden happipitoisuuden väheneminen voi johtaa kalakantojen heikkenemiseen.


title: Vesien saastuminen

text: Kotitaloudet, ja teollisuuden sekä maanviljelyn harjoittaminen tuottavat jätevettä, joka saattaa aiheuttaa järvien ja jokien saastumista.


title: Vesien saastuminen

text: Roskien heittäminen mereen voi saada aikaan suuria ongelmia. Jotkut muoviesineet saattavat takertua kiinni merieläimiin, mikä voi johtaa niiden kuolemaan. YK:n ympäristöohjelman mukaan yli puolet meriin päätyvästä roskasta on muovipusseja. Jokaisella neliömaililla eli 2,56 neliökilometrillä on n.46 000 muovinpalaa. Paikoittain Tyynellämerellä on jopa 6kg muovia jokaista biomassa kiloa kohden. Blue Ocean Society for Marine Conservation järjestön mukaan vuosittain muovijätteeseen kuolee yli 100 000 merinisäkästä sekä yli miljoona lintua.


title: Vesien saastuminen

text: Erilaisia kaupungeissa ja teollisuudessa käytettyjä kemikaaleja, kuten lääkkeitä, pesuaineita ja bensiiniä on havaittu puroissa ja pohjavesissä. Vuosikymmeniä kestäneen käytön seurauksena torjunta-aineet ovat laajasti levinneitä vesistöihin, vaikka ne harvoin ylittävät voimassa olevia rajoituksia ihmisten terveyden suojaamiseksi. Eräitä torjunta-aineita ei ole käytetty 20-30 vuoteen, mutta niitä on havaittu edelleen kaloissa ja rantojen kerrostumissa, mikä aiheuttaa vaaraa vesieliöille ja eläimille, jotka käyttävät kalaa ravintonaan. Nykyään on käytössä niin monia kemikaaleja, että niiden riskin määrittäminen ihmisille ja vesistöille on vaikeaa.


title: Vesien saastuminen

text: Teollisuuden jätteet on yksi suurimmista vesien saastumisen aiheuttajista, sillä se tuottaa saasteita, jotka ovat erittäin vahingollisia sekä ihmiselle että ympäristölle. Monet tehtaat käyttävät apunaan sisävesiä kuljettaakseen pois jätteitään, jotka siten päätyvät jokiin, järviin sekä meriin. Teollisiin saasteisiin kuuluvat muun muassa asbesti, lyijy, elohopea, nitraatit, fosfaatit, rikki, öljyt ja petrokemikaalit.


title: Vesien saastuminen

text: Ydinjätettä syntyy sellaisissa teollisissa, lääketieteellisissä ja tieteellisissä prosesseissa, joissa käytetään radioaktiivisia raaka-aineita. Ydinjätteellä saattaa olla haitallisia vaikutuksia merten elinympäristöihin.


title: Vesien saastuminen

text: Valtameriin kulkeutuu öljyä esimerkiksi vuodoista ja rutiinikuljetuksista. Monet ennen vuotta 1980 valmistuneet maanalaiset säiliöt koostuvat usein teräsputkista, jotka ovat suorassa yhteydessä maaperään. Teräs syöpyy ajan myötä aiheuttaen vuotoja, jotka vaikuttavat ympäröivään maaperään ja pohjaveteen.


title: Vesien saastuminen

text: Veden saastumisen ehkäiseminen on edullisempaa kuin saastuneiden vesien puhdistaminen. Veden saastumista voidaan ehkäistä esimerkiksi tehokkaammalla veden kierrättämisellä ja uudelleenkäytöllä.


title: Javier Calleja

text: Javier Calleja Revilla (s. 12. toukokuuta 1978 Madrid, Espanja) on espanjalainen entinen jalkapalloilija ja nykyinen valmentaja.


title: Javier Calleja

text: Calleja oli pelipaikaltaan vasen laitalinkki, jossa hän pelasi hyökkäävässä sekä puolustavassa roolissa.


title: Javier Calleja

text: Calleja on Real Madridin junioriakatemian kasvatti. Häntä ei kuitenkaan koskaan nostettu edustusjoukkueeseen ja niin hän teki ammattilaisurallaan ensiesiintymisen Alcalán riveissä. Sieltä Calleja siirtyi Villarrealiin, mutta vietti muutaman kuukauden reservijoukkueessa ennen kuin hän siirtyi edustusjoukkueeseen.


title: Javier Calleja

text: Ensiesiintymisensä hän teki Villarrealissa kaudella 1999–2000, kun se pelasi Espanjan toiseksi korkeimmalla sarjatasolla. Kauden jälkeen joukkue nousi pääsarjaan. Ensimmäisinä kausinaan Villarrealissa hän oli hyvin tärkeä osa sitä, esimerkiksi kaudella 2001–2002 hän pelasi 35 ottelua ja teki niissä neljä maalia.


title: Javier Calleja

text: 5. huhtikuuta 2005 Calleja vaihdettiin vaihdosta kentälle viime hetkillä ja hän pääsi laukomaan rangaistuspotkun kotiottelussa Barcelonaa vastaan. Ottelu päättyi 2–0-kotivoittoon ja Calleja omisti rangaistuspotkusta tehdyn maalin edesmenneelle äidilleen, joka oli kuollut vain tunteja ennen ottelua. Seuraavina kolmena kautena hänen peliaikansa väheni, muun muassa Santi Cazorlan tultua joukkueeseen ja Callejan kärsittyä kaksi vakavaa polvivammaa. Hän pelasi kolmen kauden aikana vain 25 ottelua.


title: Javier Calleja

text: Vuonna 2006 hän siirtyi Málagaan. Callejan tultua joukkueeseen, hän nousi heti avauskokoonpanoon. Toisella kaudellaan Málagassa hän pelasi 38 ottelua ja kauden jälkeen Málaga palasi pääsarjaan kahden vuoden tauon jälkeen.


title: Javier Calleja

text: Kauden 2008–2009 aikana Calleja pelasi lähinnä vasemman laitapuolustajan paikkaa, joukkuetoveri Adriano Rossaton vakavan loukkaantumisen jälkeen. Kauden jälkeen Calleja ilmoitti jättävänsä Málagan.


title: Javier Calleja

text: Kesäkuussa 2009 hän siirtyi Osasunaan 2+1-vuotisella sopimuksella.


title: Ignacio Pérez

text: Ignacio Pérez Santamaría eli Nacho (s. 24. kesäkuuta 1980 Málaga, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Real Betisiä. Hän on pelipaikaltaan keskikenttäpelaaja.


title: Ignacio Pérez

text: Nacho on Málagan junioriakatemian kasvatti. Ensiesiintymisensä edustusjoukkueessa hän teki 23. maaliskuuta 2003 kotiottelussa Celta Vigoa vastaan. Vuonna 2004 hänet lainattiin yhden kauden kestävällä lainasopimuksella Levanteen.


title: Ignacio Pérez

text: Heinäkuussa 2007 Málaga putosi pääsarjasta ja Nacho siirtyi Getafeen. Kesken toisen kautensa, hänet lainattiin tammikuussa 2008 baskiseura Real Sociedadiin, joka ei kuitenkaan kauden päätteksi onnistunut tekemään paluuta pääsarjaan.


title: Ignacio Pérez

text: Kaudeksi 2008–2009 Nacho siirtyi jälleen lainalle, tällä kertaa kasvattajaseuraansa Málagaan, joka palasi pääsarjaan kahden kauden tauon jälkeen. Ensimmäisen maalinsa kaudella hän teki 22. helmikuuta 2009 ottelussa Real Valladolidia vastaan.


title: Flanderin ympäriajo 2009

text: Flanderin ympäriajo 2009 oli järjestyksessään 93. maantiepyöräilyn Flanderin ympäriajo. Se järjestettiin 261,5 kilometrin reitillä Brüggestä Meerbekeen 5. huhtikuuta 2009.


title: Flanderin ympäriajo 2009

text:
Kilpailun hyvästä keskinopeudesta johtuen ensimmäinen irtiottoryhmä pääsi pääjoukolta karkuun vasta 125 kilometrin ajon jälkeen. Siihen kuuluivat Wim De Vocht, Aljaksandr Kutšynski, Sebastien Turgot ja Filip Meirhaeghe. Pääjoukon kärjessä Cervélo TestTeam teki vetotyötä, jonka seurauksena ryhmä hajosi kahtia Oude Kwaremontin nousussa. Koppenbergin mäen jälkeen pääjoukolta karkasi kuuden ajajan ryhmä: Leif Hoste, Frederic Guesdon, Sylvain Chavanel, Daniel Lloyd, Marco Bandiera ja Manuel Quinziato. He ajoivat kiinni alkuperäisestä irtiottoryhmästä jäljellä olleet Kutšynskin ja De Vochtin, joka putosi ryhmästä Eikenbergin nousussa. Lebergin nousuun tultaessa seitsemän kärkimiestä oli yli minuutin pääjoukon edellä.
Chavanel, Hoste ja Quinziato lähtivät Berendriesin nousussa irtiottoon. Samassa mäessä Filippo Pozzato hyökkäsi pääjoukosta saaden seurakseen kaksi muuta ennakkosuosikkia, Tom Boonenin ja edellisvuoden voittajan Stijn Devolderin. Takaa-ajajat tavoittivat kärkikolmikon Valkenbergin nousun jälkeen, 36 kilometriä ennen maalia. Pian tämän jälkeen Quinziato ja Chavanel lähtivät irtiottoon. Quick·Step - Innergetic ei osallistunut vetotyöhön, jonka seurauksena takaa-ajajien ryhmä kasvoi. Tenbossen nousuun tultaessa kärkikaksikko oli puoli minuuttia pääjoukon edellä. Tenbossen jälkeen Preben Van Hecke lähti irtiottoon pääjoukosta ja tavoitti Devolderin kanssa kaksi kärkiajajaa.


title: Flanderin ympäriajo 2009

text: Devolder karkasi Quinziatolta, Chavanelilta ja Van Heckeltä Muur-Kapelmuurin kuuluisassa nousussa noin 15 kilometriä ennen maalia, ja pysyi irti maaliin saakka. Pääjoukko tavoitti kolme takaa-ajajaa vähän ennen maalia. Heinrich Haussler irtautui ryhmästä sijoittuen toiseksi, Philippe Gilbert oli kolmas.


title: Natriumbromidi

text: Natriumbromidi (NaBr) on natriumin ja bromin muodostama ioniyhdiste. Ainetta on käytetty epilepsian hoitoon, koska bromidi-ioni on sedatiivi ja estää kouristuksia. Kemiassa natriumbromidia käytetään yleisesti bromidi-ionien ja bromin lähteenä.


title: Natriumbromidi

text: Natriumbromidia käytetään usein orgaanisessa kemiallisessa synteesissä valmistettaessa alkoholeista bromattuja yhdisteitä. Menetelmässä rikkihappo vapauttaa natriumbromidista vetybromidia, joka reagoi alkoholin kanssa.


title: Natriumbromidi

text: Natriumbromidista voidaan valmistaa vetybromidia käsittelemällä sitä vahvalla haihtumattomalla hapolla kuten rikkihapolla. Lisäksi syntyy hapon suolaa esimerkissä natriumvetysulfaattia.


title: Natriumbromidi

text: Natriumbromidista voidaan vapauttaa bromikaasua johtamalla natriumbromidiin kloorikaasua, joka hapettaa bromidi-ionin.


title: Natriumbromidi

text: Bromidin hapettimena voidaan käyttää myös muun muassa mangaanidioksidia.


title: Natriumbromidi

text: Natriumbromidin käyttö epilepsian hoidossa perustuu bromidi-ionin vaikutukseen keskushermostoon. Natriumbromidin lisäksi usein käytettäviä bromidiyhdisteitä ovat kalium-, kalsium- ja ammoniumbromidit. Bromidilääkkeiden käyttö on vähentynyt fenobarbitaalin ja fenytoiinin markkinoille tulon jälkeen.


title: Natriumbromidi

text: Erityisesti pieneläinten kuten koirien ja kissojen epilepsian hoidossa natriumbromidia kuitenkin käytetään edelleen. Se voi myös aiheuttaa vähemmän sivuvaikutuksia kuin kaliumbromidi.


title: Pekka Loiri

text: Veli-Pekka Loiri (s. 30. maaliskuuta 1946) on suomalainen graafinen suunnittelija, jota pidetään yhtenä suomalaisen julistetaiteen uranuurtajista. Loiri on suunnitellut kirjankansia, kulttuurijulisteita, postimerkkejä ja yritysten ilmeitä. Loirin suunnittelemia kirjankansia ja julisteita on ollut näyttelyissä muun muassa Prahassa ja Bogotassa 2008. Loiri toimii Lahden julistebiennaalin johtajana.


title: Pekka Loiri

text: Loiri on opiskellut taidegraafikko Aukusti Tuhkan graafisessa koulussa 1971–1972.


title: Pekka Loiri

text: Loiri aloitti uransa mainostoimistossa ja oli sen jälkeen WSOY:n art director 1973–1981. Hän on ollut Taideteollisen korkeakoulun opettaja vuodesta 1978. Hän on opettanut ja toiminut rehtorina MG-koulussa. Lisäksi hän on opettanut monissa merkittävissä ulkomaisissa alan oppilaitoksissa. Hän on kirjoittanut graafisesta suunnittelusta muun muassa alan oppikirjoja ja toiminut tuomarina kilpailuissa kotimaassa ja ulkomailla.


title: Pekka Loiri

text: Näyttelijä Vesa-Matti Loiri on Pekka Loirin veli ja kapellimestari Paavo Berglund oli hänen serkkunsa. Pekka Loirin tytär on kirjailija ja sanoittaja Lilli Loiri-Seppä.


title: Vuoden huiput

text: Vuoden Huiput on Grafia ry:n vuodesta 1980 järjestämä graafisen suunnittelun ja mainonnan vuosittainen kilpailu, joka on suunnittelijoiden itse perustama. Alan ammattilaisten tuomaroimassa kilpailussa jaetaan palkintoja useassa eri sarjassa ja palkituista kilpailutöistä kootaan vuosikirja. Palkintogaalan jälkeen järjestetään palkituista töistä myös näyttely.


title: Vuoden huiput

text: Ensimmäisissä Vuoden Huipuissa 1980 kilpailusarjoja oli vain neljä. 1970–80-luvun vaihteessa nähtiin tiukka ero kuluttajille suunnatun markkinointiviestinnän ("Sarja 1: Kuluttajamainonta") ja yrityspäättäjille suunnatun business-to-business -mainonnan ("Sarja 2: Tuotantohyödykemainonta") välillä. Nämä sarjat käsittivät pelkästään ns. printtimainontaa eli ilmoituksia, esitteitä ja suoramarkkinointia; televisiomainonta oli omana "Mainoselokuva ja tv-grafiikka" -sarjanaan, kun taas kilpailun laajin sarja "Käyttögrafiikka" sisälsi kaikenlaista graafista suunnittelua logoista lomakkeisiin ja kirjankansista pakkauksiin.


title: Vuoden huiput

text: Vuosikymmenten varrella kilpailusarjat ja tunnustuspalkinnot ovat välillä lisääntyneet, välillä vähentyneet, ja niiden nimet vaihtuneet kunkin ajan media-ajattelun ja kielenkäytön mukaan. Välillä mukana on ollut eri sponsoritahojen jakamia erikoispalkintoja eri teemoista, kuten sanomalehtimainonnasta tai suoramarkkinoinnista.


title: Vuoden huiput

text: Vuoden 2013 töitä arvioinneessa Vuoden Huiput -kilpailussa sarjoja oli 16. Vuoden 2013 kilpailussa jaettiin ensi kerran uusi pääpalkinto, Grand Prix, jonka kilpailun ylituomari valitsee Kultahuipulla palkittujen töiden joukosta. Henkilöpalkintoja jaetaan nykyään kolme: Platinahuippu, Vuoden Junior ja Vuoden Asiakashuippu. Digitaalisten medioiden nousu yhä tärkeämmiksi mainos- ja viestintävälineiksi näkyy kilpailutöissä nykyisin vahvasti.


title: Kaalikärpänen

text: Kaalikärpänen eli pikkukaalikärpänen ("Delia radicum") on pieni harmahtava kärpänen, jonka toukat tekevät tuhoaan ristikukkaisten viljelykasvien juuristossa. Ne ovat yhdessä lähilajin isokaalikärpäsen ("Delia floralis") kanssa kaalin, lantun, retiisin ja nauriin pahimpia tuholaisia.


title: Kaalikärpänen

text: Aikuiset kaalikärpäset näyttävät huonekärpäsiltä, mutta ovat selvästi pienempiä (noin 5 mm). Niiden vartaloa peittää musta nukka. Koiraan viininpunaiset silmät ovat lähes yhdessä, naaraan silmät ovat kauempana toisistaan. Toukat ovat valkoisia ja kasvavat sentin pituisiksi. Kotelo on punertavanruskea.


title: Kaalikärpänen

text: Kaalikärpäsiä elää kaikkialla pohjoisen pallonpuoliskon viljellyillä viileillä alueilla. Niitä tavataan ristikukkaiskasvien läheisyydessä. Viljelyskasvien lisäksi myös peltotaskuruoho on merkittävä isäntäkasvi.


title: Kaalikärpänen

text: Kaalikärpäset kuoriutuvat touko- tai kesäkuussa. Viikkoa myöhemmin ne alkavat munia ristikukkaisten kasvien tyvelle ja jatkavat munintaa noin kuukauden ajan. Toukat kuoriutuvat 3–10 päivässä lämpötilasta riippuen. Ne syövät kasvin juuristoa 3–5 viikon ajan ja kasvavat sentin mittaisiksi. Ne koteloituvat maan sisään 5–20 cm syvyyteen. Osa talvehtii koteloina, osa kuoriutuu vielä samana kesänä 2–3 viikon kuluttua.


title: Kaalikärpänen

text: Kemiallisesti pikkukaalikärpäsen pieniä toukkia voidaan torjua ruiskuttamalla dimetoaatilla noin viikon kuluttua munintahuipusta. Lentäviä aikuisia voi torjua pyretroideilla. Harsoilla ja houkutuskaistoilla voi myös pyrkiä torjumaan pikkukaalikärpäsen aiheuttamia tuhoja. Houkutuskaistakasvina voi käyttää kiinankaalikaistoja. Houkutuskaistat tulee tuhota 2–3 viikkoa munintahuipun jälkeen. Kaalikärpäsiä voi torjua myös viljelykierron avulla sijoittamalla kaali-, lanttu-, retiisi- ja naurisviljelmät mahdollisimman kauas edellisvuoden viljelmästä.


title: Singaporen Grand Prix 2009

text: Singaporen Grand Prix 2009 (virallisesti 2009 Formula 1 SingTel Singapore Grand Prix) oli Formula 1 -kauden 2009 14. osakilpailu, joka ajettiin 27. syyskuuta iltakilpailuna edellisvuoden tapaan Singaporen katuradalla Singaporessa. Rataan tehtiin muutoksia kuljettajien vaatimuksesta.


title: Singaporen Grand Prix 2009

text: Kilpailun voitti paalupaikalta startannut McLarenin Lewis Hamilton. Toyotan Timo Glock oli toinen ja Renault'n Fernando Alonso kolmas.


title: Musta legenda

text: Musta legenda () on termi, jota on käytetty kuvaamaan löytöretkien ajan Espanjaa ja kertomuksia siitä, kuinka konkistadorit kohtelivat valloittamiensa alueiden alkuperäisväestöä surmaamalla, pakottamalla orjuuteen, raiskaamalla ja muutenkin kohtelemalla julmasti.


title: Unto Heikura

text: Unto Einari Heikura (s. 11. toukokuuta 1939 Kuhmo) on suomalainen luokanopettaja ja näytelmäkirjailija.


title: Unto Heikura

text: Heikura pääsi ylioppilaaksi Kuhmon yhteislukiosta ja valmistui kansakoulunopettajaksi Oulun yliopiston opettajainvalmistuslaitokselta. Hän toimi opettajana Kuhmossa vuoteen 1999 saakka ja asuu nykyisin Toijalassa.